ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1389/2011 ΤΟΥ ΣΥΜΒΟΥΛΊΟΥ της 19ης Δεκεμβρίου 2011 για την επιβολή οριστικού δασμού αντιντάμπινγκ στις εισαγωγές τριχλωροϊσοκυανουρικού οξέος προέλευσης Λαϊκής Δημοκρατίας της Κίνας έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 11 παράγραφος 2, Έχοντας υπόψη την πρόταση που υπέβαλε η Ευρωπαϊκή Επιτροπή («η Επιτροπή»), έπειτα από διαβούλευση με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Ισχύοντα μέτρα (1) Με τον κανονισμό (ΕΚ) αριθ. 1631/2005 (2) το Συμβούλιο επέβαλε οριστικά μέτρα αντιντάμπινγκ, που συνίστανται σε ατομικούς δασμούς, οι οποίοι κυμαίνονται από 7,3 % έως 40,5 %, με δασμό υπόλοιπων εταιρειών 42,6 % (3), στις εισαγωγές τριχλωροϊσοκυανουρικού οξέος προέλευσης Λαϊκής Δημοκρατίας της Κίνας («ΛΔΚ»). (2) Με τον κανονισμό (ΕΚ) αριθ. 855/2010 (4) το Συμβούλιο μείωσε τον ατομικό δασμό που εφαρμοζόταν σε μία εταιρεία από 14,1 % σε 3,2 %. 2. Αίτηση επανεξέτασης (3) Μετά τη δημοσίευση ανακοίνωσης για την επικείμενη λήξη (5) των ισχυόντων οριστικών μέτρων αντιντάμπινγκ, στις 6 Ιουλίου 2010 η Επιτροπή έλαβε αίτηση επανεξέτασης ενόψει της λήξης ισχύος των εν λόγω μέτρων, σύμφωνα με το άρθρο 11 παράγραφος 2 του βασικού κανονισμού. Η αίτηση υποβλήθηκε από το Ευρωπαϊκό Συμβούλιο Χημικών Βιομηχανιών («CEFIC»), εξ ονόματος παραγωγών της Ένωσης που αντιπροσωπεύουν σημαντικό ποσοστό, εν προκειμένω πάνω από το 90 %, της συνολικής παραγωγής τριχλωροϊσοκυανουρικού οξέος της Ένωσης («οι αιτούντες»). (4) Η αίτηση βασίστηκε στο επιχείρημα ότι η λήξη της ισχύος των μέτρων είναι πιθανόν να οδηγήσει στη συνέχιση ή την επανάληψη του ντάμπινγκ και της ζημίας στον κλάδο παραγωγής της Ένωσης. 3. Έναρξη (5) Η Επιτροπή, αφού διαπίστωσε, έπειτα από διαβούλευση με τη συμβουλευτική επιτροπή, ότι υφίστανται επαρκή στοιχεία για την έναρξη επανεξέτασης ενόψει της λήξης της ισχύος των μέτρων, ανήγγειλε, στις 6 Οκτωβρίου 2010, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (6) («ανακοίνωση για την έναρξη»), την έναρξη επανεξέτασης ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του βασικού κανονισμού. 4. Έρευνα 4.1. Περίοδος έρευνας (6) Η περίοδος έρευνας επανεξέτασης («ΠΕΕ») διήρκεσε από την 1η Ιουλίου 2009 έως την 30ή Ιουνίου 2010. Η πιθανότητα συνέχισης ή επανάληψης πτυχών της ζημίας αναλύθηκε για την περίοδο από την 1η Ιανουαρίου 2007 έως τη λήξη της ΠΕΕ («εξεταζόμενη περίοδος»). 4.2. Μέρη τα οποία αφορά η έρευνα (7) Η Επιτροπή ενημέρωσε επίσημα τους αιτούντες, τους άλλους γνωστούς παραγωγούς, παραγωγούς-εξαγωγείς, εισαγωγείς και χρήστες της Ένωσης που είναι γνωστό ότι ενδιαφέρονται, καθώς και τους εκπροσώπους της ΛΔΚ σχετικά με την έναρξη της επανεξέτασης λόγω της λήξης της ισχύος των μέτρων. (8) Στα ενδιαφερόμενα μέρη δόθηκε η δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη διαδικασίας. Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ειδικούς λόγους να τύχουν ακρόασης. (9) Εν όψει του εμφανώς υψηλού αριθμού παραγωγών-εξαγωγέων της ΛΔΚ και μη συνδεδεμένων εισαγωγέων στην Ένωση, στην ανακοίνωση για την έναρξη της διαδικασίας εξετάστηκε η πιθανότητα διενέργειας δειγματοληψίας για τα μέρη αυτά, σύμφωνα με το άρθρο 17 του βασικού κανονισμού. (10) Για να μπορέσει η Επιτροπή να αποφασίσει κατά πόσον απαιτείται δειγματοληψία και, εφόσον απαιτείται, να επιλέξει δείγμα, κλήθηκαν τα προαναφερόμενα μέρη, δυνάμει του άρθρου 17 του βασικού κανονισμού, να αναγγελθούν εντός 15 ημερών από τη δημοσίευση της ανακοίνωσης για την έναρξη της διαδικασίας και να παράσχουν στην Επιτροπή τις πληροφορίες που ζητούνται στην ανακοίνωση για την έναρξη διαδικασίας. (11) Κανένας από τους παραγωγούς-εξαγωγείς της ΛΔΚ δεν συνεργάστηκε στην έρευνα. (12) Όσον αφορά τους εισαγωγείς, λίγες εταιρείες προσφέρθηκαν αρχικά να συνεργαστούν, αλλά διέκοψαν στη συνέχεια τη συνεργασία τους. (13) Η Επιτροπή έστειλε ερωτηματολόγια σε όλα τα μέρη που ήταν γνωστό ότι ενδιαφέρονται εντός των προθεσμιών που καθορίστηκαν στην ανακοίνωση για την έναρξη της διαδικασίας. Παραλήφθηκαν απαντήσεις από τρεις γνωστούς παραγωγούς της Ένωσης και από δύο χρήστες. (14) Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για τον προσδιορισμό, αφενός, της πιθανής συνέχισης ή επανάληψης του ντάμπινγκ και της επακόλουθης ζημίας και, αφετέρου, του συμφέροντος της Ένωσης. Πραγματοποιήθηκαν επισκέψεις επαλήθευσης στις εγκαταστάσεις των δύο κυριότερων παραγωγών της Ένωσης: - της εταιρείας Fluidra (Inquide Sau), Passeig de Sanllehy, 25, 08213 Polinya (Barcelona), στην Ισπανία· - και της εταιρείας Ercros (Aragonesas), Avenida Diagonal 595, Barcelona, στην Ισπανία. B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ (15) Το προϊόν που αποτελεί αντικείμενο της τρέχουσας επανεξέτασης είναι το τριχλωροϊσοκυανουρικό οξύ και τα παρασκευάσματά του («TCCA»), που αναφέρεται επίσης ως «symclosene» υπό τη διεθνή κοινή ονομασία (INN), και υπάγεται στους κωδικούς ΣΟ ex 2933 69 80 και ex 3808 94 20 (κωδικοί TARIC 2933698070 και 3808942020), προέλευσης ΛΔΚ. (16) Το TCCA είναι χημικό προϊόν που χρησιμοποιείται ως απολυμαντικό και λευκαντικό οργανικού χλωρίου, ευρέος φάσματος, που χρησιμοποιείται ιδίως για την απολύμανση του νερού σε κολυμβητικές δεξαμενές. Πωλείται σε μορφή σκόνης, κόκκων, ταμπλετών ή πεταλίων. Όλες οι μορφές του TCCA και των παρασκευασμάτων του έχουν τα ίδια βασικά χαρακτηριστικά (χημική σύσταση) και τις ίδιες ιδιότητες (απολυμαντικές) και προορίζονται όλα για ομοειδείς χρήσεις, συνεπώς θεωρούνται ενιαίο προϊόν. (17) Η παρούσα έρευνα επιβεβαίωσε ότι το υπό εξέταση προϊόν, όπως παράγεται και πωλείται στην Ένωση από τους παραγωγούς-εξαγωγείς, είναι ομοειδές από άποψη φυσικών και χημικών χαρακτηριστικών και χρήσεων με το προϊόν που παράγεται και πωλείται από τους παραγωγούς της Ένωσης στην αγορά της Ένωσης και από τον παραγωγό της ανάλογης χώρας τόσο στην εγχώρια όσο και στην εξαγωγική αγορά του. Ως εκ τούτου, τα προϊόντα αυτά θεωρούνται ομοειδή προϊόντα, κατά την έννοια του άρθρου 1 παράγραφος 4 του βασικού κανονισμού. Γ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΟΥ ΝΤΑΜΠΙΝΓΚ 1. Προκαταρκτικές παρατηρήσεις (18) Σύμφωνα με το άρθρο 11 παράγραφος 2 του βασικού κανονισμού, διενεργήθηκε επανεξέταση με σκοπό να καθοριστεί εάν η λήξη ισχύος των μέτρων θα οδηγούσε ενδεχομένως στη συνέχιση ή στην επανάληψη του ντάμπινγκ. (19) Όπως εξηγήθηκε παραπάνω, κανένας από τους 30 γνωστούς παραγωγούς-εξαγωγείς που ενημερώθηκαν δεν προσφέρθηκε να συμμετάσχει στη διαδικασία της δειγματοληψίας ούτε αναγγέλθηκε στην πορεία της έρευνας. (20) Αφού δεν συνεργάστηκε κανένας από τους παραγωγούς-εξαγωγείς της ΛΔΚ, οι διαπιστώσεις σχετικά με την πιθανότητα συνέχισης ή επανάληψης του ντάμπινγκ βασίζονται στα διαθέσιμα στοιχεία, σύμφωνα με το άρθρο 18 του βασικού κανονισμού και συγκεκριμένα στα στοιχεία της Eurostat, στην αίτηση επανεξέτασης και στις επίσημες στατιστικές εξαγωγών της ΛΔΚ. (21) Επιπλέον, για να καθοριστεί η κανονική αξία, χρησιμοποιήθηκαν τα στοιχεία που υποβλήθηκαν από τον συνεργαζόμενο παραγωγό-εξαγωγέα της ανάλογης χώρας, της Ιαπωνίας. 2. Ντάμπινγκ στις εισαγωγές που πραγματοποιήθηκαν κατά τη διάρκεια της ΠΕΕ 2.1. Ανάλογη χώρα (22) Δεδομένου ότι η ΛΔΚ αποτελεί οικονομία υπό μετασχηματισμό και ότι, σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία καθορίζεται με βάση την τιμή ή την κατασκευασμένη κανονική αξία σε μια τρίτη χώρα με κατάλληλη οικονομία αγοράς («ανάλογη χώρα») ή με βάση την τιμή που εφαρμόζει η ανάλογη χώρα έναντι των άλλων χωρών, συμπεριλαμβανομένης της Ευρωπαϊκής Ένωσης, ή, εφόσον τα παραπάνω δεν είναι εφικτά, με βάση οποιοδήποτε άλλο εύλογο δεδομένο, όπως είναι η τιμή που πράγματι καταβάλλεται ή πρέπει να καταβληθεί για το ομοειδές προϊόν στην Ένωση, δεόντως αναπροσαρμοσμένη, εφόσον χρειάζεται, ώστε να περιλαμβάνει εύλογο περιθώριο κέρδους. (23) Η Επιτροπή ανέφερε στην ανακοίνωσή της για την έναρξη της διαδικασίας ότι η Ιαπωνία είχε χρησιμοποιηθεί στην προηγούμενη έρευνα ως κατάλληλη οικονομία αγοράς με σκοπό τον καθορισμό της κανονικής αξίας για τη ΛΔΚ και ότι σκόπευε να ξαναχρησιμοποιήσει την Ιαπωνία για τον ίδιο σκοπό. Στην πορεία της παρούσας έρευνας επανεξέτασης ζητήθηκε η συνεργασία παραγωγών και από άλλες χώρες με οικονομία αγοράς, όπως οι ΗΠΑ και η Ταϊβάν. Ωστόσο, συνεργασία επιτεύχθηκε μόνο με έναν παραγωγό-εξαγωγέα από την Ιαπωνία. (24) Συνεπώς, κρίθηκε ότι η Ιαπωνία ήταν κατάλληλη ανάλογη χώρα. Ως προς αυτό δεν υποβλήθηκαν σχόλια ή αντιρρήσεις από τα ενδιαφερόμενα μέρη σχετικά με την καταλληλότητα της εν λόγω χώρας. 2.2. Κανονική αξία (25) Σύμφωνα με το άρθρο 2 παράγραφος 7 του βασικού κανονισμού, η κανονική αξία καθορίστηκε με βάση τα στοιχεία που δόθηκαν από τον συνεργαζόμενο παραγωγό-εξαγωγέα της ανάλογης χώρας, δηλαδή βάσει των τιμών που έχουν πράγματι πληρωθεί ή πρέπει να πληρωθούν στην εγχώρια αγορά της Ιαπωνίας, για τα ομοειδή προϊόντα που διαπιστώθηκε ότι πωλήθηκαν κατά τις συνήθεις εμπορικές πράξεις. (26) Κατ’ αρχάς, εξακριβώθηκε, για τον συνεργαζόμενο παραγωγό-εξαγωγέα στην Ιαπωνία, κατά πόσον οι συνολικές εγχώριες πωλήσεις του ομοειδούς προϊόντος του σε ανεξάρτητους πελάτες ήταν αντιπροσωπευτικές σύμφωνα με το άρθρο 2 παράγραφος 2 του βασικού κανονισμού, δηλαδή κατά πόσον αντιπροσώπευαν τουλάχιστον το 5 % του συνολικού όγκου εξαγωγικών πωλήσεων του υπό εξέταση προϊόντος στην Ένωση. Οι εγχώριες πωλήσεις του συνεργαζόμενου παραγωγού-εξαγωγέα στην Ιαπωνία διαπιστώθηκε ότι ήταν αντιπροσωπευτικές κατά την ΠΕΕ. (27) Στη συνέχεια εξετάστηκε κατά πόσον οι εγχώριες πωλήσεις πραγματοποιήθηκαν στο πλαίσιο συνήθων εμπορικών πράξεων («ΣΕΠ») σύμφωνα με το άρθρο 2 παράγραφος 4 του βασικού κανονισμού. (28) Αφού θεωρήθηκε ότι όλες οι πωλήσεις στην εγχώρια αγορά πραγματοποιήθηκαν με κέρδος, η κανονική αξία βασίστηκε στην πραγματική μέση σταθμισμένη τιμή κατά την ΠΕΕ. 2.3. Τιμή εξαγωγής (29) Ελλείψει συνεργασίας εκ μέρους των παραγωγών-εξαγωγέων από τη ΛΔΚ, η τιμή εξαγωγής βασίστηκε στα στοιχεία της Eurostat. 2.4. Σύγκριση (30) Η σύγκριση μεταξύ της σταθμισμένης μέσης κανονικής αξίας και της σταθμισμένης μέσης τιμής εξαγωγής πραγματοποιήθηκε σε βάση «εκ του εργοστασίου» και στο ίδιο επίπεδο εμπορίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν υπόψη, σύμφωνα με το άρθρο 2 παράγραφος 10 του βασικού κανονισμού, οι διαφορετικοί παράγοντες που, όπως απεδείχθη, επηρέασαν τις τιμές και τη συγκρισιμότητα των τιμών. Για τοn σκοπό αυτό, πραγματοποιούνται προσαρμογές προκειμένου να ληφθούν δεόντως υπόψη διαφορές στα έξοδα μεταφοράς και ασφάλισης. 2.5. Περιθώριο ντάμπινγκ (31) Όπως προβλέπεται στο άρθρο 2 παράγραφος 11 του βασικού κανονισμού, η μέση σταθμισμένη κανονική αξία συγκρίθηκε με τη σταθμισμένη μέση τιμή εξαγωγής. Με την παραπάνω μεθοδολογία, το περιθώριο ντάμπινγκ που διαπιστώθηκε ανέρχεται σε 75 %. 3. Εξέλιξη των εισαγωγών σε περίπτωση άρσης των μέτρων 3.1. Προκαταρκτική παρατήρηση (32) Πέρα από την εξέταση της ύπαρξης πρακτικής ντάμπινγκ κατά την ΠΕΕ, διερευνήθηκε επίσης η πιθανότητα συνέχισης της πρακτικής ντάμπινγκ. (33) Ως προς αυτό, αναλύθηκαν τα ακόλουθα στοιχεία: η εφεδρική παραγωγική ικανότητα στη ΛΔΚ, η ελκυστικότητα της αγοράς της Ένωσης για τους παραγωγούς-εξαγωγείς της ΛΔΚ και οι εξαγωγές τους προς τρίτες χώρες. 3.2. Εφεδρική παραγωγική ικανότητα των παραγωγών-εξαγωγέων της ΛΔΚ (34) Εφόσον δεν υπάρχουν άλλες πληροφορίες για την παραγωγική ικανότητα, η ανάλυση έγινε σύμφωνα με το άρθρο 18 του βασικού κανονισμού με βάση τις πληροφορίες που περιέχονται στην αίτηση επανεξέτασης. (35) Σύμφωνα με την αίτηση επανεξέτασης, η χρησιμοποίηση της παραγωγικής ικανότητας στη ΛΔΚ παρέμεινε χαμηλή κατά την εξεταζόμενη περίοδο, με ποσοστά χρησιμοποίησης κάτω του 40 %. Ως συνέπεια της τεράστιας παραγωγικής ικανότητας και της χαμηλής εγχώριας ζήτησης, φαίνεται ότι η διαθέσιμη εφεδρική παραγωγική ικανότητα στη ΛΔΚ, η οποία θα μπορούσε να εξαχθεί, υπερβαίνει τους 180 000 τόνους. Συγκριτικά αναφέρεται ότι η κατανάλωση της Ένωσης ανερχόταν σε 44 000 τόνους περίπου κατά την ΠΕΕ. 3.3. Ελκυστικότητα της αγοράς της Ένωσης (36) Η ελκυστικότητα της αγοράς της Ένωσης αντικατοπτρίζεται στο γεγονός ότι η επιβολή των δασμών αντιντάμπινγκ δεν σταμάτησε την επέκταση των εξαγωγών της ΛΔΚ στην Ένωση. Παρόλο που την περίοδο 2007 έως 2009 οι εισαγόμενοι όγκοι βρίσκονται σε χαμηλότερο επίπεδο σε σύγκριση με την περίοδο έρευνας της αρχικής έρευνας που οδήγησε στην επιβολή των μέτρων, οι εισαγόμενοι όγκοι κατά την ΠΕΕ υπερέβαιναν αυτό το επίπεδο, φτάνοντας τους 22 696 τόνους. (37) Παρά την αύξηση της μέσης τιμής εισαγωγής κατά την εξεταζόμενη περίοδο, οι τιμές παρέμειναν σταθερά κατώτερες των τιμών του κλάδου παραγωγής της Ένωσης. (38) Το γεγονός ότι οι εισαγωγές από τη ΛΔΚ της εξεταζόμενης περιόδου αυξήθηκαν κατά την ΠΕΕ σε επίπεδο υψηλότερο από το επίπεδό τους κατά την περίοδο της αρχικής έρευνας αποδεικνύει ότι το ενδιαφέρον της ΛΔΚ για την αγορά της Ένωσης είναι διαρκές. 3.4. Τιμές εξαγωγής προς τρίτες χώρες (39) Αναλύθηκαν οι στατιστικές εξαγωγών της ΛΔΚ σχετικά με τους όγκους των εξαγωγών της ΛΔΚ και τις τιμές για άλλες τρίτες χώρες. Σύμφωνα με τις στατιστικές αυτές, το 2010 το 24 % των εξαγωγών της ΛΔΚ είχαν προορισμό την αγορά της Ένωσης. Οι τιμές εξαγωγής της ΕΕ σε επίπεδο FOB ήταν ελαφρώς υψηλότερες από τις τιμές εξαγωγής προς τον υπόλοιπο κόσμο. Ωστόσο, επειδή δεν υπήρξε συνεργασία ούτε δόθηκαν στοιχεία στο πλαίσιο της αίτησης επανεξέτασης σχετικά με τις εξαγωγές προς άλλες τρίτες χώρες, δεν στάθηκε δυνατό να γίνει σύγκριση μεταξύ των τιμών αυτών σε επίπεδο CIF με τη μέση τιμή του κλάδου παραγωγής της Ένωσης. Παρ’ όλα αυτά, το γεγονός ότι οι τιμές εξαγωγής προς τρίτες χώρες είναι χαμηλότερες κατά μέσο όρο σε σύγκριση με τις τιμές εξαγωγής προς την Ένωση μπορεί να θεωρηθεί ως ένδειξη ότι η αγορά της Ένωσης αποτελεί ελκυστική αγορά για τους εξαγωγείς της ΛΔΚ και ότι οι εξαγωγές είναι πιθανό να αυξηθούν περισσότερο, εάν δεν ληφθούν μέτρα. 4. Συμπέρασμα όσον αφορά την πιθανότητα συνέχισης ή επανάληψης του ντάμπινγκ (40) Με βάση τις παραπάνω διαπιστώσεις, μπορεί να εξαχθεί το συμπέρασμα ότι οι εξαγωγές από τη ΛΔΚ εξακολουθούν να αποτελούν αντικείμενο ντάμπινγκ και ότι υπάρχει η πιθανότητα συνέχισης του ντάμπινγκ στην αγορά της Ένωσης εάν καταργηθούν τα ισχύοντα μέτρα αντιντάμπινγκ. Πράγματι, εάν ληφθούν υπόψη η εφεδρική παραγωγική ικανότητα που υπάρχει στη ΛΔΚ και η ελκυστικότητα της αγοράς της Ένωσης, βάσει της σύγκρισης των τιμών εξαγωγής για την ΕΕ με τις τιμές εξαγωγής για τρίτες χώρες, είναι πιθανό ότι θα αυξηθεί σημαντικά ο όγκος των εξαγωγών της ΛΔΚ προς την Ένωση, εξαγωγών που αποτελούν αντικείμενο ντάμπινγκ, εάν επέλθει η λήξη ισχύος των μέτρων. Δ. ΚΑΤΑΣΤΑΣΗ ΤΗΣ ΑΓΟΡΑΣ ΤΗΣ ΕΝΩΣΗΣ 1. Ορισμός του κλάδου παραγωγής της Ένωσης (41) Το υπό εξέταση προϊόν παράγεται εντός της Ένωσης από τρεις εταιρείες. Αυτές θεωρείται ότι αποτελούν τον κλάδο παραγωγής της Ένωσης κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού («κλάδος παραγωγής της Ένωσης»). 2. Προκαταρκτική παρατήρηση (42) Τα στοιχεία έχουν ληφθεί από στατιστικές της Eurostat, από την αίτηση επανεξέτασης, από τις απαντήσεις στο ερωτηματολόγιο και από πληροφορίες που συγκεντρώθηκαν κατά τις επισκέψεις επαλήθευσης. (43) Οι οικονομικοί δείκτες για την παραγωγή, την παραγωγική ικανότητα, τον συντελεστή χρησιμοποίησης της παραγωγικής ικανότητας, τον όγκο των πωλήσεων, το μερίδιο αγοράς και την απασχόληση αναφέρονται σε στοιχεία που έδωσαν οι τρεις παραγωγοί της Ένωσης. Όλοι οι άλλοι δείκτες αναφέρονται σε στοιχεία που έδωσαν μόνο οι αιτούντες, λόγω της περιορισμένης συνεργασίας που προσέφερε ένας από τους παραγωγούς της Ένωσης, ο οποίος δεν ήταν μεταξύ των αιτούντων στην παρούσα επανεξέταση. Δεδομένου ότι οι αιτούντες αντιπροσώπευαν το 90 % της παραγωγής της Ένωσης κατά την ΠΕΕ, τα στοιχεία τους θεωρήθηκαν αντιπροσωπευτικά του κλάδου παραγωγής της Ένωσης για τους σκοπούς της παρούσας επανεξέτασης. Μόνο τα στοιχεία που έδωσαν οι αιτούντες επαληθεύτηκαν επιτόπου. (44) Στοιχεία σχετικά με την οικονομική κατάσταση του κλάδου παραγωγής της Ένωσης και σχετικά με την κατανάλωση μπορούν να παρουσιαστούν μόνο με μορφή δεικτών, ώστε να τηρηθεί το απόρρητο, σύμφωνα με το άρθρο 19 του βασικού κανονισμού. Αυτό συμβαίνει επειδή οι οικονομικοί αυτοί δείκτες αφορούν μόνο δύο παραγωγούς ή, μερικοί από αυτούς, τρεις παραγωγούς, από τους οποίους ο ένας δραστηριοποιείται οριακά στον τομέα. (45) Τον Ιούνιο του 2009 ένας από τους αιτούντες έκλεισε τη μία από τις δύο μονάδες του, διακόπτοντας έκτοτε την παραγωγή και απολύοντας όλους τους υπαλλήλους. Αρχικά ανεστάλη η λειτουργία της εν λόγω μονάδας για μερικούς μήνες, ώσπου έκλεισε οριστικά τον Ιανουάριο του 2010. Το γεγονός αυτό είχε κάποιο αντίκτυπο σε ορισμένους δείκτες, όπως η κατανάλωση, o όγκος παραγωγής και η παραγωγικότητα, όπως εξηγείται αναλυτικότερα στις αιτιολογικές σκέψεις 47 και 62. 3. Κατανάλωση στην αγορά της Ένωσης (46) Η κατανάλωση στην Ένωση προσδιορίστηκε βάσει του όγκου των πωλήσεων των τριών παραγωγών της Ένωσης στην αγορά της Ένωσης και βάσει δεδομένων σχετικά με τις εισαγωγές από την Eurostat. (47) Μεταξύ του 2007 και του 2009 η κατανάλωση TCCA στην Ένωση μειώθηκε κατά 19 % πριν ανακάμψει και πάλι κατά την ΠΕΕ σε επίπεδο που υπερβαίνει κατά 6 % το επίπεδο του 2007. Για τα έτη 2008 και 2009, η τάση αυτή μπορεί να εξηγηθεί από το συνδυασμένο αποτέλεσμα της μειωμένης ζήτησης, λόγω της παγκόσμιας οικονομικής κρίσης, και της περιορισμένης προσφοράς, λόγω της παύσης λειτουργίας μιας εγκατάστασης παραγωγής (βλέπε αιτιολογική σκέψη 45). Το υψηλότερο επίπεδο κατανάλωσης στην Ένωση που σημειώθηκε κατά την ΠΕΕ συνδέεται κυρίως με την ανάκαμψη από την οικονομική κρίση και την αύξηση των εισαγωγών από τη ΛΔΚ. Πίνακας 1 Κατανάλωση της Ένωσης 2007 2008 2009 ΠΕΕ Κατανάλωση στην Ένωση (μετρικοί τόνοι) Δείκτης (2007 = 100) 100 93 81 106 4. Όγκος και μερίδιο αγοράς των εισαγωγών που αποτελούν αντικείμενο ντάμπινγκ από τη Λαϊκή Δημοκρατία της Κίνας (48) Οι τάσεις όσον αφορά τους όγκους και τα μερίδια αγοράς των εισαγωγών από τη ΛΔΚ εξελίχθηκαν όπως αναφέρεται παρακάτω. Οι ακόλουθες ποσότητες και τα μερίδια αγοράς βασίζονται στις στατιστικές εισαγωγών της Eurostat, επειδή στην παρούσα επανεξέταση δεν συνεργάστηκαν παραγωγοί-εξαγωγείς της ΛΔΚ. (49) Οι εισαγόμενες ποσότητες TCCA από τη ΛΔΚ μειώθηκαν ελαφρώς κατά το 2008 και το 2009. Την πτώση αυτή στις εισαγωγές την ακολούθησε μια σημαντική αύξηση κατά την ΠΕΕ (άνω του 35 % σε σύγκριση με το 2009). Παράλληλα, οι εισαγωγές της ΛΔΚ αύξησαν σταθερά το μερίδιο αγοράς τους κατά την εξεταζόμενη περίοδο. Πίνακας 2 Όγκοι εισαγωγών και μερίδια αγοράς της ΛΔΚ 2007 2008 2009 ΠΕΕ Όγκοι εισαγωγών (μετρικοί τόνοι) 17 957 17 298 16 645 22 696 Δείκτης (2007 = 100) 100 96 93 126 Μερίδια αγοράς (διακύμανση) 40 %-50 % 40 %-50 % 45 %-55 % 50 %-60 % 5. Τάσεις τιμών των εισαγωγών που αποτελούν αντικείμενο ντάμπινγκ από τη Λαϊκή Δημοκρατία της Κίνας 5.1. Τάσεις τιμών (50) Οι τιμές των εισαγωγών από τη ΛΔΚ παρουσίασαν σταθερή αύξηση 11,3 %. Η τάση αυτή μπορεί να αποδοθεί, αφενός, στην εξέλιξη των τιμών της βασικής συνιστώσας των πρώτων υλών, τιμές που άρχισαν να αυξάνονται πιο αισθητά το 2009 και κατά την ΠΕΕ, και, αφετέρου, μπορεί να αντικατοπτρίζει, ως έναν βαθμό, μια αλλαγή στο μείγμα του προϊόντος (7). Πίνακας 3 Τιμή μονάδας της ΛΔΚ 2007 2008 2009 ΠΕΕ Ευρώ/μετρικό τόνο 1 048 1 052 1 163 1 167 Δείκτης (2007 = 100) 100 100,4 111 111,3 5.2. Πωλήσεις σε τιμές χαμηλότερες των τιμών της Ένωσης (51) Συνολικά, οι τιμές των εισαγωγών από τη ΛΔΚ ήταν σταθερά κατώτερες των τιμών του κλάδου παραγωγής της Ένωσης καθ’ όλη την περίοδο. Για τον υπολογισμό της έκτασης των πωλήσεων σε τιμές χαμηλότερες των τιμών της Ένωσης η Επιτροπή βασίστηκε στις μέσες τιμές εξαγωγών CIF της ΛΔΚ που έλαβε από την Eurostat. Οι τιμές αυτές του υπό εξέταση προϊόντος συγκρίθηκαν με τη σταθμισμένη μέση τιμή του κλάδου παραγωγής της Ένωσης προσαρμοσμένη σε επίπεδο εκ του εργοστασίου. Η σύγκριση έδειξε ότι οι εισαγωγές από τη ΛΔΚ είχαν τιμές χαμηλότερες από αυτές του κλάδου παραγωγής της Ένωσης κατά περισσότερο από 10 %, μη λαμβανομένου υπόψη του υφιστάμενου δασμού αντιντάμπινγκ. 6. Εισαγωγές από άλλες χώρες (52) Ο όγκος και τα μερίδια αγοράς των εισαγωγών από άλλες τρίτες χώρες κατά την εξεταζόμενη περίοδο παρουσιάζονται στον πίνακα που ακολουθεί. Τα αντίστοιχα στοιχεία βασίζονται σε στοιχεία της Eurostat: Πίνακας 4 Εισαγωγές από άλλες χώρες (όγκος και μερίδιο αγοράς) 2007 2008 2009 ΠΕΕ Όγκος εισαγωγών από άλλες τρίτες χώρες (μετρικοί τόνοι) 501 239 296 378 Μερίδιο αγοράς των εισαγωγών από άλλες τρίτες χώρες (διακύμανση) Κάτω του 2 % Κάτω του 2 % Κάτω του 2 % Κάτω του 2 % (53) Από άποψη όγκου και μεριδίου αγοράς οι εισαγωγές από άλλες τρίτες χώρες εξακολούθησαν να είναι αμελητέες κατά την εξεταζόμενη περίοδο. Οι εισαγωγές από τις ΗΠΑ, που ήταν άλλη μια χώρα υποκείμενη σε μέτρο αντιντάμπινγκ, διακόπηκαν εντελώς κατά την εξεταζόμενη περίοδο. 7. Οικονομική κατάσταση του κλάδου παραγωγής της Ένωσης (54) Σύμφωνα με το άρθρο 3 παράγραφος 5 του βασικού κανονισμού, η Επιτροπή εξέτασε όλους τους σχετικούς οικονομικούς παράγοντες και δείκτες που έχουν επίπτωση στην κατάσταση του κλάδου παραγωγής της Ένωσης. 7.1. Παραγωγή (55) Η παραγωγή σημείωσε μεγάλη πτώση από το 2009 και μετά, ιδίως έπειτα από την παγκόσμια οικονομική κρίση και το κλείσιμο μιας εγκατάστασης παραγωγής τον Ιούνιο του 2009, οπότε η παραγωγή της εγκατάστασης αυτής έπαυσε εντελώς (βλέπε αιτιολογική σκέψη 45 παραπάνω). Πίνακας 5 Παραγωγή της Ένωσης 2007 2008 2009 ΠΕΕ Όγκος παραγωγής της Ένωσης Δείκτης (2007 = 100) 100 95,2 66,5 70,7 7.2. Παραγωγική ικανότητα και συντελεστές χρησιμοποίησης της παραγωγικής ικανότητας (56) Η παραγωγική ικανότητα ακολούθησε την ίδια τάση με την παραγωγή κατά την εξεταζόμενη περίοδο. Η χρησιμοποίηση της παραγωγικής ικανότητας, ωστόσο, επηρεάστηκε θετικά κατά την ΠΕΕ από ορισμένες βελτιώσεις στη διαδικασία παραγωγής. (57) Επειδή έκλεισε μία εγκατάσταση παραγωγής το 2009 στην Ένωση (βλέπε αιτιολογική σκέψη 45 παραπάνω), τα στοιχεία που συλλέχθηκαν για την ΠΕΕ αφορούν μόνο την ικανότητα παραγωγής της εγκατάστασης που απέμεινε. Πίνακας 6 Παραγωγική ικανότητα της Ένωσης και χρησιμοποίησή της 2007 2008 2009 ΠΕΕ Παραγωγική ικανότητα Δείκτης (2007 = 100) 100 101,5 91,0 80,6 Χρησιμοποίηση της παραγωγικής ικανότητας Δείκτης (2007 = 100) 100 93,4 72,8 86,9 7.3. Αποθέματα (58) Ο δείκτης αυτός βασίστηκε στα στοιχεία που έδωσαν οι αιτούντες για τους λόγους που εξηγούνται στην αιτιολογική σκέψη 54 παραπάνω. Η έρευνα στις εγκαταστάσεις της εταιρείας φανέρωσε ορισμένες εποχιακές τάσεις στην κατανάλωση TCCΑ· συγκεκριμένα, ότι το υπό εξέταση προϊόν χρησιμοποιείται κυρίως το καλοκαίρι. Αυτό το γεγονός έχει αντίκτυπο στη μεταβολή του επιπέδου των αποθεμάτων στη διάρκεια του έτους: το επίπεδο των αποθεμάτων κορυφώνεται τον χειμώνα, ενώ μειώνεται σημαντικά τη θερινή περίοδο. Για τα έτη 2007-2009 τα αριθμητικά στοιχεία εκφράζουν το επίπεδο των αποθεμάτων στις 31 Δεκεμβρίου του δεδομένου έτους. Το αριθμητικό στοιχείο για την ΠΕΕ, ωστόσο, παρουσιάζει το επίπεδο των αποθεμάτων στις 30 Ιουνίου 2010, δηλαδή την περίοδο του έτους με τη μεγαλύτερη χρησιμοποίηση των αποθεμάτων. Συνεπώς, ο δείκτης αυτός δεν επιτρέπει την ορθή σύγκριση μεταξύ της ΠΕΕ και του υπολοίπου της εξεταζόμενης περιόδου και, συνεπώς, δεν θεωρείται συναφής για την εκτίμηση της ζημίας. 7.4. Όγκος πωλήσεων (59) Ο όγκος των πωλήσεων του υπό εξέταση προϊόντος στην αγορά της Ένωσης επηρεάστηκε αρνητικά από την οικονομική κρίση. Η αύξηση κατά την ΠΕΕ μπορεί να αποδοθεί κυρίως στην αύξηση της κατανάλωσης της Ένωσης λόγω ανάκαμψης από την ύφεση έπειτα από την οικονομική κρίση. Πίνακας 7 Πωλήσεις 2007 2008 2009 ΠΕΕ Όγκος Δείκτης (2007 = 100) 100 92 73 91 7.5. Μερίδιο αγοράς (60) Ο κλάδος παραγωγής της Ένωσης δεν κατόρθωσε, κατά την εξεταζόμενη περίοδο, να ανακτήσει το μερίδιο αγοράς του, το οποίο μειώθηκε σημαντικά κατά την εξεταζόμενη περίοδο. Πίνακας 8 Μερίδιο αγοράς της Ένωσης 2007 2008 2009 ΠΕΕ Μερίδιο αγοράς της Ένωσης (Διακύμανση) 55 %-65 % 50 %-60 % 45 %-55 % 45 %-55 % 7.6. Απασχόληση και μισθοί (61) Η απασχόληση στον τομέα μειώθηκε κατά την εξεταζόμενη περίοδο στην ΕΕ, ιδίως ως αποτέλεσμα του κλεισίματος μιας από τις εγκαταστάσεις παραγωγής (βλέπε αιτιολογική σκέψη 45 παραπάνω). Συνεπώς, το κόστος των μισθών στο επίπεδο του ενωσιακού κλάδου παραγωγής υποχώρησε επίσης. Ο μέσος μισθός ανά εργαζόμενο παρέμεινε σχετικά σταθερός καθ’ όλη την εξεταζόμενη περίοδο. Πίνακας 9 Απασχόληση 2007 2008 2009 ΠΕΕ Μισθωτοί Δείκτης (2007 = 100) 100 98,7 84,1 74,2 Μισθοί ανά εργαζόμενο Δείκτης (2007 = 100) 100 104,6 105,7 106,0 7.7. Παραγωγικότητα (62) Η παραγωγικότητα του εργατικού δυναμικού του κλάδου παραγωγής της Ένωσης, υπολογιζόμενη ως παραγωγή ανά απασχολούμενο άτομο ετησίως, γνώρισε αρνητική εξέλιξη κατά την εξεταζόμενη περίοδο, αφού σημείωσε απότομη πτώση το 2009 κατά 20 % περίπου. Η πτώση οφειλόταν στην αναδιοργάνωση που σχετίζεται με το κλείσιμο της εγκατάστασης παραγωγής, αναδιοργάνωση η οποία ανέστειλε την παραγωγή για 6 μήνες το 2009 έως ότου έκλεισε οριστικά η μονάδα τον Ιανουάριο του 2010 (βλέπε αιτιολογική σκέψη 45 παραπάνω). Η παραγωγικότητα ανέκαμψε στη συνέχεια κατά την ΠΕΕ, αν και το πρώτο εξάμηνο εξακολούθησε να επηρεάζεται εν μέρει από τις αρνητικές τάσεις του 2009. Πίνακας 10 Παραγωγικότητα 2007 2008 2009 ΠΕΕ Παραγωγικότητα Δείκτης (2007 = 100) 100 96,5 79,2 95,3 7.8. Τιμές πώλησης (63) Οι μέσες τιμές μονάδας TCCA στην ΕΕ (όπως εμφανίζονται στον ακόλουθο πίνακα) αυξήθηκαν ελαφρώς κατά την περίοδο 2007-2009, για να επιστρέψουν και πάλι στο επίπεδο του 2007 κατά την ΠΕΕ. Έως έναν βαθμό η αύξηση της περιόδου 2007-2009 είναι το αποτέλεσμα του μείγματος του προϊόντος (βλέπε υποσημείωση 1 στη σελίδα 10). Πίνακας 11 Τιμή πώλησης στην αγορά της Ένωσης 2007 2008 2009 ΠΕΕ Μέση τιμή μονάδας - Δείκτης (2007 = 100) 100 104,6 111,4 103,1 7.9. Αποδοτικότητα (64) Η αποδοτικότητα των πωλήσεων TCCA στην ΕΕ σημείωσε αρνητική εξέλιξη από το 2007 και μετά, με σημαντικές απώλειες το 2009. Η κακή αυτή επίδοση πρέπει να εξεταστεί σε σχέση με το κλείσιμο, το ίδιο έτος, μιας εγκατάστασης παραγωγής από παραγωγό της Ένωσης. Κατά την ΠΕΕ η αποδοτικότητα εξελίχθηκε σε ελαφρώς θετική, φτάνοντας ωστόσο σε ένα επίπεδο κέρδους πολύ κατώτερο από το φυσιολογικό επίπεδο κέρδους (δηλαδή 10 % (8)) που θα έπρεπε να επιτύχει αυτός ο τομέας δραστηριότητας. Το γεγονός αυτό δείχνει ότι ο κλάδος παραγωγής της Ένωσης εξακολουθεί να βρίσκεται σε ασθενή οικονομική κατάσταση. Πίνακας 12 Αποδοτικότητα 2007 2008 2009 ΠΕΕ Αποδοτικότητα (διακύμανση) - 10 % ως 0 % - 10 % ως 0 % - 20 % ως - 10 % 0 % ως 10 % 7.10. Επενδύσεις και απόδοση των επενδύσεων (65) Δεν πραγματοποιήθηκε μεγάλη κεφαλαιουχική δαπάνη κατά την εξεταζόμενη περίοδο. Τα στοιχεία υπό μορφή δείκτη που παρουσιάζονται στον πίνακα εμφανίζουν τις επενδύσεις που έγιναν για τη βελτίωση της παραγωγικότητας και της παραγωγικής διαδικασίας. Οι δείκτες για την απόδοση των επενδύσεων ακολουθούν την ίδια τάση με την αποδοτικότητα. Πίνακας 13 Επενδύσεις 2006 2007 2008 ΠΕΕ Καθαρές επενδύσεις Δείκτης (2007 = 100) 100 158 32 23 Απόδοση των επενδύσεων (διακύμανση) - 10 % ως 0 % - 10 % ως 0 % - 20 % ως - 10 % 0 % ως 10 % 7.11. Ταμειακές ροές (66) Οι ταμειακές ροές παρέμειναν θετικές κατά την εξεταζόμενη περίοδο με εξαίρεση το έτος 2009, όταν έπρεπε να ανακτηθεί επιπλέον κόστος αναδιάρθρωσης, λόγω του κλεισίματος μίας από τις εγκαταστάσεις παραγωγής (βλέπε αιτιολογική σκέψη 45 παραπάνω). Η εξέλιξη των ταμειακών ροών ευθυγραμμίζεται με την εξέλιξη της αποδοτικότητας. Πίνακας 14 Ταμειακές ροές 2007 2008 2009 ΠΕΕ Ταμειακές ροές (διακύμανση) 0 % ως 10 % 0 % ως 10 % - 10 % ως 0 % 5 % ως 15 % 7.12. Μέγεθος του περιθωρίου ντάμπινγκ (67) Η πρακτική ντάμπινγκ από τη ΛΔΚ εξακολούθησε κατά την ΠΕΕ σε επίπεδο που είναι σημαντικά υψηλότερο από το ισχύον επίπεδο των μέτρων. Επιπλέον, δεδομένων της εφεδρικής παραγωγικής ικανότητας και των τιμών των εισαγωγών από τη ΛΔΚ, δεν μπορεί να θεωρηθεί αμελητέος ο αντίκτυπος των πραγματικών περιθωρίων ντάμπινγκ στον κλάδο παραγωγής της Ένωσης. 7.13. Ανάκαμψη από παλαιότερες πρακτικές ντάμπινγκ (68) Τον Οκτώβριο του 2005 επιβλήθηκαν μέτρα αντιντάμπινγκ. Λαμβανομένων υπόψη, αφενός, της συνολικής κατάστασης του κλάδου παραγωγής της Ένωσης και, αφετέρου, των εισαγωγών από τη ΛΔΚ από το 2007 έως την ΠΕΕ, εξήχθη το συμπέρασμα ότι ο κλάδος παραγωγής της Ένωσης δεν κατόρθωσε να ανακάμψει πλήρως από τις επιπτώσεις εκείνων των πρακτικών, παρά τα ισχύοντα μέτρα αντιντάμπινγκ. 7.14. Συμπέρασμα σχετικά με τη ζημία (69) Οι δείκτες ζημίας εξελίχθηκαν αρνητικά κατά την εξεταζόμενη περίοδο. Λαμβανομένης υπόψη της συνολικής επιδείνωσης της κατάστασης των παραγωγών της Ένωσης, κρίνεται ότι ο κλάδος παραγωγής της Ένωσης υπέστη σοβαρή ζημία κατά την εξεταζόμενη περίοδο. 8. Ο αντίκτυπος των εισαγωγών που αποτελούν αντικείμενο ντάμπινγκ και άλλων παραγόντων 8.1. Ο αντίκτυπος των εισαγωγών που αποτελούν αντικείμενο ντάμπινγκ από τη ΛΔΚ (70) Όπως αναφέρεται στην αιτιολογική σκέψη 49, οι εισαγωγές TCCA από τη ΛΔΚ αυξήθηκαν σημαντικά μεταξύ του 2007 και της ΠΕΕ τόσο σε όγκο όσο και σε μερίδιο αγοράς. Διαπιστώθηκαν επίσης σημαντικές πωλήσεις σε τιμές χαμηλότερες των τιμών της Ένωσης (βλέπε αιτιολογική σκέψη 51). Η συνεχής μαζική εισροή εισαγωγών που αποτελούν αντικείμενο ντάμπινγκ από τη ΛΔΚ συνέβη στη συγκυρία της γενικά αυξανόμενης κατανάλωσης της Ένωσης κατά την εξεταζόμενη περίοδο και έφτασε, κατά την ΠΕΕ, σε επίπεδο που υπερέβαινε κατά 6 % το επίπεδο του 2007, παρά μια κάποια υποχώρηση μεταξύ 2007 και 2009. Όπως καταδεικνύει η επιδεινούμενη κατάσταση του κλάδου παραγωγής της Ένωσης, από την αύξηση της κατανάλωσης επωφελήθηκαν κυρίως οι εισαγωγές από τη ΛΔΚ. 8.2. Ο αντίκτυπος άλλων παραγόντων (71) Η Επιτροπή εξέτασε κατά πόσο θα μπορούσαν να είχαν συμβάλει στη διαρκή ζημία που υπέστησαν οι παραγωγοί της Ένωσης άλλοι γνωστοί παράγοντες, πέρα από τις εισαγωγές από τη ΛΔΚ που αποτελούσαν αντικείμενο ντάμπινγκ. (72) Παράλληλα με τις εισαγωγές από τη ΛΔΚ που αποτελούσαν αντικείμενο ντάμπινγκ, πιθανώς η μειωμένη επίδοση του ενωσιακού κλάδου παραγωγής σε τρίτες αγορές, στις οποίες είχε να αντιμετωπίσει τον ανταγωνισμό της ΛΔΚ, ιδίως στην αγορά των ΗΠΑ, είχε κάποιον αρνητικό αντίκτυπο στην παραγωγή της Ένωσης. Ωστόσο, το μεγαλύτερο μέρος της δραστηριότητας των παραγωγών της Ένωσης προορίζεται για την ενωσιακή αγορά, γεγονός που περιορίζει έως έναν βαθμό τον πιθανό αυτό αντίκτυπο των μειωμένων εξαγωγών. (73) Επιπλέον, η οικονομική κρίση είχε επίσης κάποιον αρνητικό αντίκτυπο στην επίδοση του κλάδου παραγωγής της Ένωσης, προκαλώντας υποχώρηση της παραγωγής και αναδιάρθρωση ενός από τους παραγωγούς της Ένωσης. Παρ’ όλα αυτά, ο αντίκτυπος της οικονομικής κρίσης ήταν περιορισμένος χρονικά (μέρος του 2008 και του 2009), ενώ η οικονομική κατάσταση του κλάδου παραγωγής της Ένωσης εξακολούθησε να επιδεινώνεται καθ’ όλη την εξεταζόμενη περίοδο. Επιπλέον, η εξέλιξη κατά την ΠΕΕ δείχνει ότι ο κλάδος παραγωγής της Ένωσης άρχισε εν μέρει να ανακάμπτει. Επομένως, θεωρείται ότι ο αντίκτυπος της οικονομικής κρίσης δεν ήταν μεν ασήμαντος στην προκειμένη περίπτωση, ωστόσο δεν διέρρηξε την αιτιώδη συνάφεια μεταξύ των εισαγωγών από τη ΛΔΚ που αποτελούσαν αντικείμενο ντάμπινγκ και της ζημίας που υπέστη ο κλάδος παραγωγής της Ένωσης. 8.3. Συμπέρασμα (74) Το συνεχιζόμενο ντάμπινγκ των εισαγωγών από τη ΛΔΚ και η οικονομική κρίση ανέστρεψαν τη διαδικασία της ανάκαμψης και όξυναν τις δυσκολίες για τον κλάδο παραγωγής της Ένωσης. Παρόλο που και άλλοι παράγοντες συνέβαλαν επίσης στην επιδείνωση των επιδόσεων του κλάδου παραγωγής της Ένωσης, κανένας από αυτούς δεν αρκούσε για να διαρρήξει την αιτιώδη συνάφεια μεταξύ των εισαγωγών από τη ΛΔΚ που αποτελούσαν αντικείμενο ντάμπινγκ και της ζημίας που υπέστη ο κλάδος παραγωγής της Ένωσης. Γι’ αυτόν τον λόγο, συνάγεται ότι οι εισαγωγές από τη ΛΔΚ που αποτελούσαν αντικείμενο ντάμπινγκ προκάλεσαν σοβαρή ζημία στον κλάδο παραγωγής της Ένωσης. Ε. ΠΙΘΑΝΟΤΗΤΑ ΣΥΝΕΧΙΣΗΣ ΤΗΣ ΖΗΜΙΑΣ 1. Προκαταρκτικές παρατηρήσεις (75) Σύμφωνα με το άρθρο 11 παράγραφος 2 του βασικού κανονισμού, οι εισαγωγές από την υπό εξέταση χώρα αξιολογήθηκαν για να διαπιστωθεί αν υπήρχε πιθανότητα να συνεχιστεί η ζημία. (76) Όσον αφορά την πιθανή επίπτωση από τη λήξη ισχύος των μέτρων στον κλάδο παραγωγής της Ένωσης, εξετάστηκαν οι ακόλουθοι παράγοντες σε συνδυασμό με τα στοιχεία που συνοψίζονται παραπάνω για την πιθανότητα συνέχισης της πρακτικής ντάμπινγκ. 2. Όγκοι και τιμές των εισαγωγών από τη ΛΔΚ (77) Οι εισαγωγές TCCA από τη ΛΔΚ, που αντιπροσωπεύουν περίπου το 98 % του συνόλου των εισαγωγών στην ΕΕ, εξακολούθησαν να κερδίζουν μερίδιο αγοράς κατά την εξεταζόμενη περίοδο, φτάνοντας το 50 % και περισσότερο στη διάρκεια της ΠΕΕ. Η έρευνα αποκάλυψε ότι αυτές οι εισαγωγές πραγματοποιούνταν σε τιμές ντάμπινγκ με σημαντικό περιθώριο ντάμπινγκ. Επίσης, οι τιμές των εισαγωγών από τη ΛΔΚ παρέμειναν σταθερά κατώτερες των τιμών του κλάδου παραγωγής της Ένωσης καθ’ όλη την περίοδο, κατά περισσότερο από 10 % (μη λαμβανομένων υπόψη των ισχυόντων μέτρων). 3. Εφεδρική παραγωγική ικανότητα στην αγορά της ΛΔΚ (78) Όπως αναφέρεται στις αιτιολογικές σκέψεις 34 και 35, η ανάλυση της διαθέσιμης παραγωγικής ικανότητας στη ΛΔΚ κατέδειξε ότι η χρησιμοποίηση της παραγωγικής ικανότητας παρέμεινε σε χαμηλά επίπεδα κατά την εξεταζόμενη περίοδο. Η εκτιμώμενη πλεονάζουσα ικανότητα παραγωγής διαπιστώθηκε ότι ήταν περισσότερο από τρεις φορές υψηλότερη σε σύγκριση με την ενωσιακή αγορά. Ταυτοχρόνως, σύμφωνα με πληροφορίες που περιλαμβάνονταν στην αίτηση επανεξέτασης, στη ΛΔΚ φαινόταν ότι υπήρχε μια περιορισμένη μόνο αγορά για το υπό εξέταση προϊόν. 4. Ελκυστικότητα της αγοράς της Ένωσης (79) Με βάση την αυξανόμενη τάση για εισαγωγές και τη διαθέσιμη εφεδρική ικανότητα παραγωγής στη ΛΔΚ, η ΕΕ είναι πιθανόν να προσελκύσει και άλλες εισαγωγές από τη ΛΔΚ στο μέλλον. Το γεγονός ότι η αγορά της Ένωσης είναι ελκυστική για τους εξαγωγείς της ΛΔΚ αποδεικνύεται από τις εξελίξεις του 2009, όταν η έλλειψη παραγωγής στην ΕΕ, η οποία είχε προκληθεί από την αναδιάρθρωση του τομέα, καλύφθηκε εν μέρει από επιπλέον εισαγωγές από τη ΛΔΚ. (80) Η κατάσταση αυτή μπορεί να σημειώσει έξαρση εξαιτίας του γεγονότος ότι στην αγορά των ΗΠΑ τα ισχύοντα μέτρα αντιντάμπινγκ για το TCCA από τη ΛΔΚ παρατάθηκαν πρόσφατα. Μπορούμε επομένως να αναμένουμε ότι η λήξη των μέτρων αντιντάμπινγκ στην ΕΕ θα καταστήσει την αγορά της Ένωσης συγκριτικά ελκυστικότερη. 5. Συμπέρασμα σχετικά με την πιθανότητα συνέχισης της ζημίας (81) Ο κλάδος παραγωγής της Ένωσης έχει υποστεί πολυετή ζημία από τις επιπτώσεις των εισαγωγών που αποτελούν αντικείμενο ντάμπινγκ από τη ΛΔΚ και σήμερα εξακολουθεί να βρίσκεται σε επισφαλή οικονομική κατάσταση. (82) Όπως διαπιστώθηκε παραπάνω, η έρευνα κατέδειξε ότι η ζημιογόνος κατάσταση εις βάρος του κλάδου παραγωγής της Ένωσης συνεχίστηκε κατά την εξεταζόμενη περίοδο. Σύμφωνα με το άρθρο 11 παράγραφος 2 του βασικού κανονισμού, η συνέχιση της ζημίας είναι από μόνη της ισχυρός δείκτης ότι η ζημία ενδέχεται να συνεχιστεί στο μέλλον, γεγονός που υποδηλώνει ότι θα πρέπει να διατηρηθούν τα μέτρα. (83) Λόγω της διαθέσιμης εφεδρικής ικανότητας παραγωγής στη ΛΔΚ και της ελκυστικότητας της αγοράς της Ένωσης, η αυξανόμενη τάση για μεγάλες ποσότητες εισαγωγών από τη ΛΔΚ σε τιμές ντάμπινγκ, σημαντικά χαμηλότερες από τις τιμές των παραγωγών της Ένωσης, είναι πιθανόν να συνεχιστεί, εάν αρθούν τα μέτρα. (84) Εάν τα ισχύοντα μέτρα δεν παραταθούν, η κατάσταση του κλάδου παραγωγής της Ένωσης θα επιδεινωθεί, η ίδια η ύπαρξή του θα τεθεί σε κίνδυνο. Επομένως, συμπεραίνεται ότι υπάρχει σαφώς πιθανότητα συνέχισης της ζημίας για τον κλάδο παραγωγής της Ένωσης, εάν αρθούν τα ισχύοντα μέτρα. ΣΤ. ΣΥΜΦΕΡΟΝ ΤΗΣ ΕΝΩΣΗΣ 1. Εισαγωγή (85) Σύμφωνα με το άρθρο 21 του βασικού κανονισμού, έπρεπε να εξεταστεί εάν η παράταση των ισχυόντων μέτρων αντιντάμπινγκ είναι αντίθετη προς το συμφέρον της Ένωσης ως συνόλου. Ο καθορισμός του συμφέροντος της Ένωσης βασίστηκε στην εκτίμηση των διαφόρων επιμέρους συμφερόντων, δηλαδή των συμφερόντων των παραγωγών, των εισαγωγέων και των χρηστών της Ένωσης. (86) Σε προηγούμενες έρευνες, είχε κριθεί ότι η θέσπιση μέτρων δεν ήταν αντίθετη προς το συμφέρον της Ένωσης. Επιπλέον, το γεγονός ότι η παρούσα έρευνα αποτελεί επανεξέταση, δηλαδή αναλύει μια κατάσταση στην οποία εφαρμόζονται ήδη μέτρα αντιντάμπινγκ, επιτρέπει την εκτίμηση κάθε αδικαιολόγητου αντικτύπου που θα είχαν τα ισχύοντα μέτρα αντιντάμπινγκ για τα ενδιαφερόμενα μέρη. (87) Σε αυτή τη βάση εξετάστηκε επίσης κατά πόσον, παρά τα συμπεράσματα τα σχετικά με την πιθανότητα συνέχισης της πρακτικής ντάμπινγκ και της ζημίας, θα μπορούσε να εξαχθεί σαφώς το συμπέρασμα ότι η διατήρηση της ισχύος των μέτρων στη συγκεκριμένη περίπτωση αντίκειται στο συμφέρον της Ένωσης. 2. Το συμφέρον του κλάδου παραγωγής της Ένωσης (88) Βάσει των συμπερασμάτων σχετικά με την κατάσταση του κλάδου παραγωγής της Ένωσης, όπως παρουσιάζονται στην αιτιολογική σκέψη 66 παραπάνω, και βάσει των επιχειρημάτων που διατυπώνονται στην ανάλυση της πιθανότητας συνέχισης της ζημίας, όπως εξηγείται στις αιτιολογικές σκέψεις 78 έως 81, μπορεί να θεωρηθεί ότι η λήξη των ισχυόντων μέτρων θα οδηγήσει σε περαιτέρω επιδείνωση της οικονομικής κατάστασης του κλάδου παραγωγής TCCA της Ένωσης, ο οποίος υπέστη τη ζημιογόνο επίπτωση των εισαγωγών από τη ΛΔΚ που αποτελούσαν αντικείμενο ντάμπινγκ και του οποίου η κατάσταση χειροτέρεψε εξαιτίας της παγκόσμιας οικονομικής κρίσης. (89) Κρίνεται ότι η διατήρηση των μέτρων θα ωφελήσει τον κλάδο παραγωγής της Ένωσης, ο οποίος μπορεί να ανακάμψει στην περίπτωση αυτή από τη ζημιογόνο επίπτωση του προηγούμενου ντάμπινγκ, που είχε επιδεινωθεί από την οικονομική κρίση. Αντίθετα, η διακοπή των μέτρων θα αναστείλει την ανάκαμψη του κλάδου παραγωγής της Ένωσης, απειλώντας σοβαρά τη βιωσιμότητά του και, κατά συνέπεια, θέτοντας σε κίνδυνο την ύπαρξή του, με τελικό αποτέλεσμα τη μείωση της προσφοράς και του ανταγωνισμού στην αγορά. 3. Τα συμφέροντα των εισαγωγέων και των χρηστών (90) Ρωτήθηκαν όλοι οι γνωστοί χρήστες, οι εισαγωγείς, οι επιχειρήσεις μεταποίησης και οι εφοδιαζόμενοι κλάδοι TCCA. (91) Μόνο δύο χρήστες εξέφρασαν γνώμη, υποστηρίζοντας τη συνέχιση των ισχυόντων μέτρων. Αμφότεροι υποστήριξαν ότι η συνέχιση των μέτρων δεν θα έχει αντίκτυπο στον ανταγωνισμό στην αγορά της ΕΕ, αλλά ότι, αντίθετα, θα επιτρέψει στον εφοδιαζόμενο κλάδο παραγωγής να έχει ευρύτερο φάσμα προμηθευτών που ανταγωνίζονται σε τιμές αγοράς. Επειδή κανένα άλλο μέρος δεν εξέφρασε άποψη στην προκειμένη περίπτωση, δεν υπάρχουν στοιχεία που να μαρτυρούν ότι η διατήρηση των μέτρων αντιντάμπινγκ στην παρούσα περίπτωση θα έχει σοβαρή επίπτωση στους εισαγωγείς και στους χρήστες της Ένωσης. 4. Συμπέρασμα σχετικά με το συμφέρον της Ένωσης (92) Μπορεί να αναμένεται ότι η συνέχιση των μέτρων θα βοηθήσει τον κλάδο παραγωγής της Ένωσης, με συνεπακόλουθα οφέλη για την ανταγωνιστικότητα στην αγορά της Ένωσης και για τη σταθεροποίηση του τομέα έπειτα από την οικονομική κρίση και την αναδιάρθρωση. Ακόμη, η συνέχιση των μέτρων μπορεί να αναμένεται ότι θα ωφελήσει τους χρήστες και τους εισαγωγείς, διατηρώντας ένα ευρύ φάσμα προμηθευτών στην αγορά της Ένωσης. (93) Λαμβανομένων υπόψη όλων των προαναφερόμενων παραγόντων, συνάγεται το συμπέρασμα ότι δεν συντρέχουν επιτακτικοί λόγοι για τη μη συνέχιση των εν λόγω μέτρων. Ζ. ΜΕΤΡΑ ΑΝΤΙΝΤΑΜΠΙΝΓΚ (94) Όλα τα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων επρόκειτο να προταθεί η διατήρηση της ισχύος των υφιστάμενων μέτρων. Επίσης, τους δόθηκε χρόνος για να υποβάλουν παρατηρήσεις μετά την εν λόγω ενημέρωση. Οι παρατηρήσεις και τα σχόλια ελήφθησαν δεόντως υπόψη, εφόσον κρίθηκε δικαιολογημένο. (95) Από τα ανωτέρω συνάγεται ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές TCCA, καταγωγής ΛΔΚ θα πρέπει να διατηρηθούν. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται οριστικός δασμός αντιντάμπινγκ στις εισαγωγές τριχλωροϊσοκυανουρικού οξέος και παρασκευασμάτων του, που αναφέρεται επίσης ως «symclosene» υπό τη διεθνή κοινή ονομασία (INN), το οποίο υπάγεται σήμερα στους κωδικούς ΣΟ ex 2933 69 80 και ex 3808 94 20 (κωδικοί TARIC 2933698070 και 3808942020) και είναι προέλευσης Λαϊκής Δημοκρατίας της Κίνας. 2. Ο συντελεστής του οριστικού δασμού αντιντάμπινγκ που εφαρμόζεται προ του φόρου στην καθαρή τιμή «ελεύθερο στα σύνορα της Ένωσης», για προϊόντα που παράγονται από τις εταιρείες που απαριθμούνται κατωτέρω, καθορίζεται ως εξής: Εταιρεία Συντελεστής δασμού αντιντάμπινγκ Πρόσθετος κωδικός TARIC Hebei Jiheng Chemical Co. Limited 8,1 % A604 Puyang Cleanway Chemicals Limited 7,3 % A628 Heze Huayi Chemical Co. Limited 3,2 % A629 Zhucheng Taisheng Chemical Co. Limited 40,5 % A627 Όλες οι άλλες εταιρείες 42,6 % A999 3. Προϋπόθεση για την εφαρμογή των ατομικών δασμολογικών συντελεστών που προσδιορίζονται για τις αναφερόμενες στην παράγραφο 2 εταιρείες είναι να προσκομιστεί στις τελωνειακές αρχές των κρατών μελών έγκυρο εμπορικό τιμολόγιο που ικανοποιεί τις απαιτήσεις που ορίζονται στο παράρτημα. Εάν δεν προσκομιστεί αυτό το τιμολόγιο, ισχύει ο συντελεστής δασμού που επιβάλλεται σε όλες τις άλλες εταιρείες. 4. Εάν δεν ορίζεται άλλως, εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Δεκεμβρίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 617/2011 ΤΗΣ ΕΠΙΤΡΟΠΉΣ της 24ης Ιουνίου 2011 για την τροποποίηση του κανονισμού (ΕΚ) αριθ. 900/2008 για τον καθορισμό των μεθόδων ανάλυσης και άλλων διατάξεων τεχνικού χαρακτήρα που είναι απαραίτητες για την εφαρμογή του καθεστώτος εισαγωγών ορισμένων εμπορευμάτων που προέρχονται από τη μεταποίηση γεωργικών προϊόντων Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1216/2009 του Συμβουλίου, της 30ής Νοεμβρίου 2009, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 18, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (2), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Ο κανονισμός (ΕΚ) αριθ. 900/2008 της Επιτροπής (3) καθορίζει τις μεθόδους ανάλυσης και άλλες διατάξεις τεχνικού χαρακτήρα που είναι απαραίτητες για την εφαρμογή του κανονισμού (ΕΚ) αριθ. 1216/2009 και του εκτελεστικού κανονισμού (ΕΕ) αριθ. 514/2011 της Επιτροπής, της 25ης Μαΐου 2011, για τη θέσπιση των λεπτομερειών εφαρμογής των καθεστώτων προτιμησιακών συναλλαγών που εφαρμόζονται σε ορισμένα προϊόντα τα οποία προκύπτουν από τη μεταποίηση γεωργικών προϊόντων, που αναφέρονται στο άρθρο 7 παράγραφος 2 του κανονισμού (ΕΚ) αριθ. 1216/2009 του Συμβουλίου (4). Οι εν λόγω μέθοδοι και διατάξεις εφαρμόζονται στις εισαγωγές ορισμένων μεταποιημένων γεωργικών προϊόντων, ώστε να προσδιορίζονται οι μειωμένες γεωργικές συνιστώσες τους, και να κατατάσσονται τα εν λόγω προϊόντα στη συνδυασμένη ονοματολογία. (2) Για λόγους σαφήνειας, είναι αναγκαία η επικαιροποίηση του πεδίου εφαρμογής του κανονισμού (ΕΚ) αριθ. 900/2008 και η προσαρμογή του στα μέτρα που προβλέπονται από τον παρόντα κανονισμό. (3) Για να εξασφαλιστεί η συνεπής εφαρμογή του κανονισμού (ΕΚ) αριθ. 900/2008, είναι αναγκαίο να προβλεφθεί ότι οι τύποι, οι διαδικασίες και οι μέθοδοι που προβλέπονται στον εν λόγω κανονισμό για τους σκοπούς της εφαρμογής των παραρτημάτων II και III του κανονισμού (ΕΕ) αριθ. 514/2011 θα χρησιμοποιούνται επίσης για τον προσδιορισμό της περιεκτικότητας του γάλακτος σε λιπαρά, της περιεκτικότητας του γάλακτος σε πρωτεΐνες, της περιεκτικότητας σε άμυλο/γλυκόζη και της περιεκτικότητας σε σακχαρόζη/ιμβερτοσάκχαρο/ισογλυκόζη για τον σκοπό της επιλογής του κατάλληλου γεωργικού στοιχείου, πρόσθετων δασμών για ζάχαρη και πρόσθετων δασμών για άλευρα στην περίπτωση μη προτιμησιακών εισαγωγών όπως προβλέπεται στο δεύτερο μέρος και στο τρίτο μέρος του τμήματος I του παραρτήματος 1 του παραρτήματος I του κανονισμού (ΕΟΚ) αριθ. 2658/87. (4) Για να εξασφαλιστεί η αποτελεσματική εφαρμογή του κανονισμού (ΕΚ) αριθ. 900/2008, είναι απαραίτητο να προβλεφθεί ότι οι μέθοδοι και διαδικασίες που θεσπίζονται στον εν λόγω κανονισμό για την κατάταξη ορισμένων εμπορευμάτων που υπάγονται σε ορισμένους κωδικούς ΣΟ για τους σκοπούς της εφαρμογής του παραρτήματος I του κανονισμού (ΕΕ) αριθ. 514/2011 θα πρέπει επίσης να χρησιμοποιούνται για την κατάταξη των εν λόγω εμπορευμάτων στην περίπτωση μη προτιμησιακών εισαγωγών, όπως προβλέπεται στο παράρτημα I του κανονισμού (ΕΟΚ) αριθ. 2658/87. (5) Για να ληφθούν υπόψη οι τροποποιήσεις της συνδυασμένης ονοματολογίας, είναι απαραίτητη η προσαρμογή ορισμένων παραπομπών σε κωδικούς ΣΟ. (6) Επομένως, ο κανονισμός (ΕΚ) αριθ. 900/2008 θα πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 900/2008 τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: «Άρθρο 1 Πεδίο εφαρμογής Ο παρών κανονισμός καθορίζει τα εξής: α) τη μεθοδολογία και τις μεθόδους ανάλυσης που πρέπει να χρησιμοποιούνται για τον προσδιορισμό του περιεχομένου των γεωργικών προϊόντων κατά την έννοια του άρθρου 2 παράγραφος 1 στοιχείο α) του κανονισμού (ΕΚ) αριθ. 1216/2009 του Συμβουλίου (5) ή συγκεκριμένα στοιχεία τους που θεωρούνται ότι έχουν ενσωματωθεί σε εισαγόμενα εμπορεύματα κατά την έννοια του άρθρου 2 παράγραφος 1 στοιχείο β) του κανονισμού (ΕΚ) αριθ. 1216/2009· β) τις αναγκαίες μεθόδους ανάλυσης που πρέπει να χρησιμοποιούνται για την εφαρμογή του κανονισμού (ΕΚ) αριθ. 1216/2009 όσον αφορά τις εισαγωγές ορισμένων εμπορευμάτων, του παραρτήματος I του κανονισμού (ΕΟΚ) αριθ. 2658/1987 και του εκτελεστικού κανονισμού (ΕΕ) αριθ. 514/2011 της Επιτροπής (6) ή, ελλείψει μιας μεθόδου ανάλυσης, τη φύση των απαιτούμενων αναλυτικών εργασιών ή την αρχή μιας μεθόδου που πρέπει να εφαρμοστεί. 2) Το άρθρο 2 τροποποιείται ως εξής: α) προστίθεται ο ακόλουθος τίτλος: «Υπολογισμός περιεκτικότητας»· β) η εισαγωγική φράση αντικαθίσταται από το ακόλουθο κείμενο: «Σύμφωνα με τους ορισμούς που αναφέρονται στις υποσημειώσεις 1, 2 και 3 του παραρτήματος III του κανονισμού (ΕΕ) αριθ. 514/2011 και στις υποσημειώσεις 1, 2 και 3 του τρίτου μέρους του τμήματος I του παραρτήματος 1 του πίνακα 1 του παραρτήματος I του κανονισμού (ΕΟΚ) αριθ. 2658/87 σχετικά με την περιεκτικότητα του γάλακτος σε πρωτεΐνες, σε άμυλο/γλυκόζη και σε σακχαρόζη/ιμβερτοσάκχαρο/ισογλυκόζη, χρησιμοποιούνται οι ακόλουθοι τύποι, διαδικασίες και μέθοδοι: α) για την εφαρμογή των παραρτημάτων ΙΙ και ΙΙΙ του κανονισμού (ΕΕ) αριθ. 514/2011· β) για τον προσδιορισμό της περιεκτικότητας του γάλακτος σε λιπαρά, της περιεκτικότητας του γάλακτος σε πρωτεΐνες, της περιεκτικότητας σε άμυλο/γλυκόζη και της περιεκτικότητας σε σακχαρόζη/ιμβερτοσάκχαρο/ισογλυκόζη, για το σκοπό της επιλογής του κατάλληλου γεωργικού στοιχείου, των πρόσθετων δασμών για ζάχαρη και των πρόσθετων δασμών για άλευρα στην περίπτωση μη προτιμησιακών εισαγωγών όπως προβλέπεται στο δεύτερο μέρος και στο τρίτο μέρος του τμήματος I του παραρτήματος 1 του παραρτήματος I του κανονισμού (ΕΟΚ) αριθ. 2658/87:». 3) Το άρθρο 3 τροποποιείται ως εξής: α) προστίθεται ο ακόλουθος τίτλος: «Κατάταξη των εμπορευμάτων»· β) η εισαγωγική φράση αντικαθίσταται από το ακόλουθο κείμενο: «Για την εφαρμογή του παραρτήματος I του κανονισμού (ΕΕ) αριθ. 514/2011 και του παραρτήματος I του κανονισμού (ΕΟΚ) αριθ. 2658/87, χρησιμοποιούνται οι ακόλουθες μέθοδοι και διαδικασίες για την κατάταξη των ακόλουθων εμπορευμάτων:»· γ) τα σημεία 2 και 3 αντικαθίστανται από το ακόλουθο κείμενο: «2. Για τους σκοπούς της κατάταξης των εμπορευμάτων που υπάγονται στους κωδικούς ΣΟ 1704 10 10 και 1704 10 90 και 1905 20 10 έως 1905 20 90, η περιεκτικότητα σε σακχαρόζη, συμπεριλαμβανομένου και του ιμβερτοσακχάρου που υπολογίζεται ως σακχαρόζη, προσδιορίζεται με μέθοδο HPLC· (ως ιμβερτοσάκχαρο υπολογιζόμενο ως σακχαρόζη νοείται το αριθμητικό άθροισμα ίσων ποσοτήτων γλυκόζης και φρουκτόζης, πολλαπλασιασμένο επί 0,95)· 3. Για τους σκοπούς της κατάταξης των εμπορευμάτων που υπάγονται στους κωδικούς ΣΟ 1806 10 15 έως 1806 10 90, η περιεκτικότητα σε σακχαρόζη/ιμβερτοσάκχαρο/ισογλυκόζη προσδιορίζεται σύμφωνα με τους τύπους, τη μέθοδο και τις διαδικασίες που προβλέπονται στο σημείο 2 του άρθρου 2 του παρόντος κανονισμού·». 4) Στο άρθρο 4 προστίθεται ο ακόλουθος τίτλος: «Έκθεση δοκιμής». 5) Στο άρθρο 5 προστίθεται ο ακόλουθος τίτλος: «Τελική διάταξη». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Ιουνίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 151/2010 ΤΟΥ ΣΥΜΒΟΥΛΊΟΥ της 22ας Φεβρουαρίου 2010 για περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων ηλεκτροδίων βολφραμίου καταγωγής Λαϊκής Δημοκρατίας της Κίνας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 11 παράγραφος 3 και το άρθρο 9 παράγραφος 1, την πρόταση που υπέβαλε η Ευρωπαϊκή Επιτροπή έπειτα από διαβούλευση με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Ισχύοντα μέτρα (1) Με τον κανονισμό (ΕΚ) αριθ. 260/2007 (2), το Συμβούλιο επέβαλε οριστικό δασμό αντιντάμπινγκ στις εισαγωγές ορισμένων ηλεκτροδίων βολφραμίου καταγωγής Λαϊκής Δημοκρατίας της Κίνας. Για τις τρεις εταιρείες με ατομικούς δασμούς, οι ισχύοντες δασμοί κυμαίνονται από 17 % έως 38,8 %. Ο δασμός για τις υπόλοιπες εταιρείες είναι 63,5 %. 1.2. Αίτηση επανεξέτασης (2) Τον Μάιο του 2008 η Επιτροπή έλαβε ένα αίτημα για μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού από έναν παραγωγό-εξαγωγέα ορισμένων ηλεκτροδίων βολφραμίου καταγωγής Λαϊκής Δημοκρατίας της Κίνας. (3) Το αίτημα υποβλήθηκε από την Shandong Weldstone Tungsten Industry Co. Ltd («SWT» ή «ο αιτών»). (4) Ο αιτών υπέβαλε αποδεικτικά στοιχεία που εκ πρώτης όψεως έδειχναν ότι, με βάση τη σύγκριση μεταξύ των κατασκευασμένων κανονικών αξιών και των τιμών εξαγωγής στην Ένωση, το περιθώριο του ντάμπινγκ εμφανίστηκε να είναι ουσιαστικά χαμηλότερο από το υφιστάμενο επίπεδο του μέτρου και η συνεχιζόμενη εφαρμογή του μέτρου στο παρόν επίπεδο να μην είναι πλέον απαραίτητη για την αντιστάθμιση της πρακτικής ντάμπινγκ. 1.3. Έναρξη (5) Αφού διαπίστωσε, ύστερα από διαβούλευση με τη συμβουλευτική επιτροπή, ότι υπάρχουν επαρκή στοιχεία που να δικαιολογούν την έναρξη μερικής ενδιάμεσης επανεξέτασης, η Επιτροπή εξέδωσε ανακοίνωση («η ανακοίνωση για την έναρξη διαδικασίας»), η οποία δημοσιεύθηκε στην Επίσημη Εφημερίδα της Ευρωπαϊκής Ένωσης (3), σχετικά με την έναρξη διαδικασίας μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού, που περιορίζεται στην εξέταση της πρακτικής ντάμπινγκ όσον αφορά την SWT. Το «υπόψη προϊόν» ήταν το ίδιο με αυτό που καθορίστηκε στον κανονισμό (ΕΚ) αριθ. 260/2007 του Συμβουλίου, που είναι ηλεκτρόδια συγκόλλησης, βολφραμίου, τα οποία περιέχουν 94 % ή περισσότερο, κατά βάρος, βολφράμιο, εκτός εκείνων που λαμβάνονται απλώς με θερμοσυσσωμάτωση, είτε είναι κομμένα κατά μήκος είτε όχι, υπαγόμενα στους κωδικούς ΣΟ ex 8101 99 10 και ex 8515 90 00 και με καταγωγή τη Λαϊκή Δημοκρατία της Κίνας. (6) Η έρευνα για την πρακτική ντάμπινγκ κάλυψε την περίοδο από την 1η Οκτωβρίου 2007 μέχρι τις 30 Σεπτεμβρίου 2008. (7) Η Επιτροπή ενημέρωσε επίσημα τον αιτούντα, τους εκπροσώπους της βιομηχανίας της Ένωσης και τους εκπροσώπους της χώρας εξαγωγής αναφορικά με την έναρξη της έρευνας επανεξέτασης. Δόθηκε η δυνατότητα στα ενδιαφερόμενα μέρη να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που ορίστηκε στην ανακοίνωση για την έναρξη της διαδικασίας. 2. ΑΝΑΚΛΗΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (8) Με επιστολή της στην Επιτροπή στις 9 Νοεμβρίου 2009 η SWT απέσυρε επίσημα το αίτημά της για μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές ορισμένων ηλεκτροδίων βολφραμίου καταγωγής Λαϊκής Δημοκρατίας της Κίνας. Λαμβάνοντας υπόψη την πρόσφατη οικονομική κρίση, ο αιτών άρχισε να επανεξετάζει την οικονομική βιωσιμότητα ορισμένων πτυχών των δραστηριοτήτων του. (9) Οι εκπρόσωποι της βιομηχανίας της Ένωσης θεώρησαν ότι οι λόγοι που δόθηκαν από τον υποψήφιο για την απόσυρση ήταν περιστασιακοί και μη αποδεκτοί. (10) Εντούτοις, δεδομένου ότι το αίτημα για την επανεξέταση είχε ήδη υποβληθεί τον Μάιο του 2008, ήτοι πριν από την έναρξη της οικονομικής κρίσης και ότι ο αιτών απέσυρε το αίτημα αρκετό χρόνο μετά την έναρξη της κρίσης, όταν η έρευνα ήταν ακόμα σε εξέλιξη και δεν είχε ακόμα ολοκληρωθεί, η Επιτροπή δεν μπορεί να θεωρήσει τους λόγους της απόσυρσης περιστασιακούς. (11) Εξετάστηκε αν ήταν δικαιολογημένη η αυτεπάγγελτη συνέχιση της έρευνας. Οι υπηρεσίες της Επιτροπής διαπίστωσαν ότι η περάτωση δεν θα είχε επιπτώσεις στα ισχύοντα μέτρα αντιντάμπινγκ και δεν είχε ληφθεί κανένα δεσμευτικό επιχείρημα σύμφωνα με το οποίο η περάτωση θα ήταν αντίθετη στα συμφέροντα της Ένωσης. Με βάση τα στοιχεία αυτά, η έρευνα επανεξέτασης θα πρέπει να περατωθεί. (12) Τα ενδιαφερόμενα μέρη ενημερώθηκαν για την πρόθεση περάτωσης της έρευνας επανεξέτασης και τους δόθηκε η ευκαιρία να διατυπώσουν τα σχόλιά τους. Δεν ελήφθη κανένα σχόλιο τέτοιο ώστε να οδηγήσει σε μεταβολή των συμπερασμάτων που διατυπώνονται στις αιτιολογικές σκέψεις 10 και 11. (13) Επομένως, συνάγεται το συμπέρασμα ότι η επανεξέταση όσον αφορά τις εισαγωγές ορισμένων ηλεκτροδίων βολφραιμίου καταγωγής Λαϊκής Δημοκρατίας της Κίνας πρέπει να περατωθεί χωρίς τροποποίηση των ισχυόντων μέτρων αντιντάμπινγκ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές ορισμένων ηλεκτροδίων βολφραιμίου καταγωγής Λαϊκής Δημοκρατίας της Κίνας που άρχισε δυνάμει του άρθρου 11 παράγραφος 3 του κανονισμού (ΕΚ) αριθ. 1225/2009 περατώνεται με το παρόν χωρίς τροποποίηση των υφιστάμενων μέτρων αντιντάμπινγκ. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Άρθρο 3 Ο παρών κανονισμός δημοσιεύεται στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Φεβρουαρίου 2010.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 207/2012 ΤΗΣ ΕΠΙΤΡΟΠΉΣ της 9ης Μαρτίου 2012 σχετικά με τις οδηγίες χρήσης των ιατροτεχνολογικών προϊόντων σε ηλεκτρονική μορφή (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 90/385/ΕΟΚ του Συμβουλίου, της 20ής Ιουνίου 1990, για την προσέγγιση των νομοθεσιών των κρατών μελών σχετικά με τα ενεργά εμφυτεύσιμα ιατρικά βοηθήματα (1), και ιδίως το άρθρο 9 παράγραφος 10, Έχοντας υπόψη την οδηγία 93/42/ΕΟΚ του Συμβουλίου, της 14ης Ιουνίου 1993, περί των ιατροτεχνολογικών προϊόντων (2), και ιδίως το άρθρο 11 παράγραφος 14, Εκτιμώντας τα ακόλουθα: (1) Για ορισμένα ιατροτεχνολογικά προϊόντα μπορεί να είναι πολύ χρήσιμο να παρέχονται οι οδηγίες χρήσης για τους επαγγελματίες χρήστες σε ηλεκτρονική μορφή αντί της έντυπης. Μπορεί να μειωθεί η περιβαλλοντική επιβάρυνση και να βελτιωθεί η ανταγωνιστικότητα του κλάδου των ιατροτεχνολογικών προϊόντων μέσω της μείωσης του κόστους, ενώ διατηρείται ή βελτιώνεται το επίπεδο ασφάλειας. (2) Αυτή η δυνατότητα παροχής των οδηγιών χρήσης σε ηλεκτρονική μορφή αντί της έντυπης μορφής θα πρέπει να περιοριστεί σε ορισμένα ιατροτεχνολογικά προϊόντα και εξαρτήματα που προορίζονται να χρησιμοποιηθούν σε συγκεκριμένες περιπτώσεις. Σε κάθε περίπτωση, για λόγους ασφάλειας και αποτελεσματικότητας οι χρήστες θα πρέπει πάντα να έχουν τη δυνατότητα να λαμβάνουν αυτές τις οδηγίες χρήσης σε έντυπη μορφή, όταν τις ζητούν. (3) Προκειμένου να μειωθούν όσο το δυνατόν περισσότερο οι ενδεχόμενοι κίνδυνοι, ο κατασκευαστής θα πρέπει να εξετάσει τη σκοπιμότητα της παροχής των οδηγιών χρήσης σε ηλεκτρονική μορφή με βάση ειδική εκτίμηση επικινδυνότητας. (4) Για να εξασφαλιστεί η πρόσβαση των χρηστών στις οδηγίες χρήσης, θα πρέπει να παρέχονται κατάλληλες πληροφορίες σχετικά με την πρόσβαση σε αυτές τις οδηγίες χρήσης σε ηλεκτρονική μορφή και σχετικά με το δικαίωμα να ζητούνται οι οδηγίες χρήσης σε έντυπη μορφή. (5) Προκειμένου να εξασφαλιστεί η άνευ όρων πρόσβαση στις οδηγίες χρήσης σε ηλεκτρονική μορφή και να διευκολυνθεί η γνωστοποίηση των επικαιροποιημένων εκδόσεων και των προειδοποιήσεων για προϊόντα, οι οδηγίες χρήσης σε ηλεκτρονική μορφή θα πρέπει να είναι επίσης διαθέσιμες μέσω δικτυακού τόπου. (6) Ανεξάρτητα από τις υποχρεώσεις που επιβάλλει στους κατασκευαστές η νομοθεσία των κρατών μελών όσον αφορά τη γλώσσα, οι κατασκευαστές που παρέχουν οδηγίες χρήσης σε ηλεκτρονική μορφή θα πρέπει να αναφέρουν στον δικτυακό τους τόπο σε ποια γλώσσα της Ευρωπαϊκής Ένωσης είναι διαθέσιμες αυτές οι οδηγίες. (7) Με εξαίρεση τα ιατροτεχνολογικά προϊόντα της κατηγορίας I, όπως ορίζονται στο παράρτημα IX της οδηγίας 93/42/ΕΟΚ, η εκπλήρωση των υποχρεώσεων που ορίζονται στον παρόντα κανονισμό θα πρέπει να επανεξεταστεί από τον κοινοποιημένο οργανισμό στο πλαίσιο της διαδικασίας για την εκτίμηση της συμμόρφωσης βάσει μεθόδου ειδικής δειγματοληψίας. (8) Επειδή το δικαίωμα της προστασίας της ιδιωτικής ζωής των φυσικών προσώπων όσον αφορά την επεξεργασία δεδομένων προσωπικού χαρακτήρα πρέπει να διασφαλιστεί από τους κατασκευαστές και τους κοινοποιημένους οργανισμούς, ενδείκνυται να προβλεφθεί ότι οι δικτυακοί τόποι με τις οδηγίες χρήσης ενός ιατροτεχνολογικού προϊόντος πληρούν τις απαιτήσεις της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (3). (9) Για να εξασφαλιστεί η ασφάλεια και η συνοχή, ο παρών κανονισμός θα πρέπει να καλύπτει τις οδηγίες χρήσης σε ηλεκτρονική μορφή που παρέχονται επιπλέον από τις πλήρεις οδηγίες χρήσης σε έντυπη μορφή, όσον αφορά ελάχιστες απαιτήσεις σχετικά με το περιεχόμενο και τους δικτυακούς τόπους τους. (10) Είναι σκόπιμο να αναβληθεί η εφαρμογή του παρόντος κανονισμού ώστε να διευκολυνθεί η ομαλή μετάβαση στο νέο σύστημα και να δοθεί χρόνος σε όλους τους υπευθύνους επιχειρήσεων και στα κράτη μέλη να προσαρμοστούν σε αυτόν. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 6 παράγραφος 2 της οδηγίας 90/385/ΕΟΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο παρών κανονισμός θεσπίζει τους όρους υπό τους οποίους οι οδηγίες χρήσης για τα ιατροτεχνολογικά προϊόντα που αναφέρονται στο σημείο 15 του παραρτήματος 1 της οδηγίας 90/385/ΕΟΚ και στο σημείο 13 του παραρτήματος I της οδηγίας 93/42/ΕΟΚ μπορούν να παρέχονται σε ηλεκτρονική μορφή αντί της έντυπης μορφής. Ο παρών κανονισμός θεσπίζει επίσης ορισμένες απαιτήσεις σχετικά με τις οδηγίες χρήσης σε ηλεκτρονική μορφή που παρέχονται επιπλέον από τις πλήρεις οδηγίες χρήσης σε έντυπη μορφή όσον αφορά το περιεχόμενο και τους δικτυακούς τόπους τους. Άρθρο 2 Για τους σκοπούς του παρόντος κανονισμού ισχύουν οι ακόλουθοι ορισμοί: α) «οδηγίες χρήσης»: πληροφορίες που παρέχονται από τον κατασκευαστή για να πληροφορήσουν τον χρήστη του ιατροτεχνολογικού προϊόντος σχετικά με την ασφαλή και ορθή χρήση του, τις αναμενόμενες επιδόσεις του και όλα τα μέτρα προφύλαξης που πρέπει να λαμβάνονται, όπως αναφέρεται στα αντίστοιχα μέρη του σημείου 15 του παραρτήματος 1 της οδηγίας 90/385/ΕΟΚ και του σημείου 13 του παραρτήματος I της οδηγίας 93/42/ΕΟΚ· β) «οδηγίες χρήσης σε ηλεκτρονική μορφή»: οδηγίες χρήσης που προβάλλονται σε ηλεκτρονική μορφή από το προϊόν, περιέχονται σε φορητό ηλεκτρονικό μέσο αποθήκευσης που παρέχει ο κατασκευαστής μαζί με το προϊόν ή οδηγίες χρήσης διαθέσιμες μέσω δικτυακού τόπου· γ) «επαγγελματίες χρήστες»: πρόσωπα που χρησιμοποιούν τα ιατροτεχνολογικά προϊόντα κατά την εργασία τους και στο πλαίσιο της επαγγελματικής τους δραστηριότητας στον χώρο της υγείας· δ) «ιατροτεχνολογικά προϊόντα σταθερής εγκατάστασης»: προϊόντα και τα εξαρτήματά τους που προορίζονται να εγκατασταθούν, να στερεωθούν ή να ασφαλιστούν με οποιονδήποτε άλλο τρόπο σε ειδικό σημείο σε εγκατάσταση υγειονομικής περίθαλψης, έτσι ώστε να μην είναι δυνατή η μετακίνηση ή η αποσύνδεσή τους από το σημείο αυτό χωρίς εργαλεία ή σύνεργα, και τα οποία δεν προορίζονται να χρησιμοποιηθούν ειδικά σε κινητή εγκατάσταση υγειονομικής περίθαλψης. Άρθρο 3 1. Με την επιφύλαξη των όρων της παραγράφου 2, οι κατασκευαστές μπορούν να παρέχουν οδηγίες χρήσης σε ηλεκτρονική μορφή αντί της έντυπης μορφής όταν αυτές αφορούν οποιαδήποτε από τα ακόλουθα προϊόντα: α) ενεργά εμφυτεύσιμα ιατροτεχνολογικά προϊόντα και τα εξαρτήματά τους που καλύπτονται από την οδηγία 90/385/ΕΟΚ και προορίζονται να χρησιμοποιηθούν αποκλειστικά για την εμφύτευση ή τον προγραμματισμό προσδιορισμένου ενεργού εμφυτεύσιμου ιατροτεχνολογικού προϊόντος· β) εμφυτεύσιμα ιατροτεχνολογικά προϊόντα και τα εξαρτήματά τους που καλύπτονται από την οδηγία 93/42/ΕΟΚ και προορίζονται να χρησιμοποιηθούν αποκλειστικά για την εμφύτευση προσδιορισμένου εμφυτεύσιμου ιατροτεχνολογικού προϊόντος· γ) ιατροτεχνολογικά προϊόντα σταθερής εγκατάστασης που καλύπτονται από την οδηγία 93/42/ΕΟΚ· δ) ιατροτεχνολογικά προϊόντα και τα εξαρτήματά τους που καλύπτονται από τις οδηγίες 90/385/ΕΟΚ και 93/42/ΕΟΚ με ενσωματωμένο σύστημα οπτικής προβολής των οδηγιών χρήσης· ε) αυτοτελώς χρησιμοποιούμενο λογισμικό που καλύπτεται από την οδηγία 93/42/ΕΟΚ. 2. Οι κατασκευαστές μπορούν να παρέχουν οδηγίες χρήσης σε ηλεκτρονική μορφή αντί της έντυπης μορφής για τα προϊόντα που αναφέρονται στην παράγραφο 1 υπό τις εξής προϋποθέσεις: α) τα προϊόντα και τα εξαρτήματα προορίζονται να χρησιμοποιηθούν αποκλειστικά από επαγγελματίες χρήστες, β) η χρήση από άλλα άτομα δεν είναι ευλόγως προβλέψιμη. Άρθρο 4 1. Οι κατασκευαστές των προϊόντων που αναφέρονται στο άρθρο 3, οι οποίοι παρέχουν οδηγίες χρήσης σε ηλεκτρονική μορφή αντί της έντυπης μορφής, πραγματοποιούν τεκμηριωμένη εκτίμηση επικινδυνότητας που αφορά τουλάχιστον τα ακόλουθα στοιχεία: α) γνώση και εμπειρία των χρηστών για τους οποίους προορίζεται το προϊόν, κυρίως όσον αφορά τη χρήση του προϊόντος και τις ανάγκες των χρηστών· β) χαρακτηριστικά του περιβάλλοντος στο οποίο θα χρησιμοποιηθεί το προϊόν· γ) γνώση και εμπειρία του χρήστη για τον οποίο προορίζονται το υλισμικό και το λογισμικό που είναι αναγκαία για την προβολή των οδηγιών χρήσης σε ηλεκτρονική μορφή· δ) πρόσβαση του χρήστη στις ευλόγως προβλέψιμες ηλεκτρονικές πηγές που είναι αναγκαίες κατά τη χρήση· ε) απόδοση των εγγυήσεων που εξασφαλίζουν την προστασία των ηλεκτρονικών δεδομένων και του περιεχομένου από παραποιήσεις· στ) μηχανισμούς ασφάλειας και εφεδρικά συστήματα για την περίπτωση βλάβης στο υλισμικό ή το λογισμικό, ιδίως αν οι οδηγίες χρήσης σε ηλεκτρονική μορφή είναι ενσωματωμένες στο προϊόν· ζ) προβλέψιμα έκτακτα ιατρικά περιστατικά που απαιτούν την παροχή πληροφοριών σε έντυπη μορφή· η) συνέπειες της προσωρινής μη διαθεσιμότητας του ειδικού δικτυακού τόπου ή, γενικά, του διαδικτύου, της πρόσβασης σε αυτά στην εγκατάσταση υγειονομικής περίθαλψης, καθώς και τα μέτρα ασφάλειας για την αντιμετώπιση μιας τέτοιας κατάστασης· θ) εκτίμηση της χρονικής διάρκειας που απαιτείται για να δοθούν στον χρήστη οι οδηγίες χρήσης σε έντυπη μορφή, αφού το ζητήσει. 2. Η εκτίμηση επικινδυνότητας για την παροχή των οδηγιών χρήσης σε ηλεκτρονική μορφή επικαιροποιείται λαμβανομένης υπόψη της εμπειρίας που αποκομίζεται κατά τη φάση μετά την κυκλοφορία. Άρθρο 5 Οι κατασκευαστές των προϊόντων που αναφέρονται στο άρθρο 3 μπορούν να παρέχουν οδηγίες χρήσης σε ηλεκτρονική μορφή αντί της έντυπης μορφής υπό τους εξής όρους: 1. η εκτίμηση επικινδυνότητας που αναφέρεται στο άρθρο 4 αποδεικνύει ότι η παροχή οδηγιών χρήσης σε ηλεκτρονική μορφή διατηρεί ή βελτιώνει το επίπεδο ασφάλειας που επιτυγχάνεται με την παροχή των οδηγιών χρήσης σε έντυπη μορφή· 2. παρέχουν οδηγίες χρήσης σε ηλεκτρονική μορφή σε όλα τα κράτη μέλη στα οποία το προϊόν είναι διαθέσιμο ή χρησιμοποιείται, εκτός αν αιτιολογείται δεόντως στην εκτίμηση επικινδυνότητας που αναφέρεται στο άρθρο 4· 3. διαθέτουν σύστημα για την παροχή οδηγιών χρήσης σε εκτυπωμένη μορφή χωρίς πρόσθετο κόστος για τον χρήστη, μέσα στο χρονικό διάστημα που ορίζεται στην εκτίμηση επικινδυνότητας σύμφωνα με το άρθρο 4 και το αργότερο εντός επτά ημερολογιακών ημερών από την παραλαβή της αίτησης από τον χρήστη ή τη στιγμή της παράδοσης του προϊόντος, εφόσον αυτό ζητείται κατά την παραγγελία· 4. παρέχουν, επί του προϊόντος ή σε φύλλο οδηγιών, πληροφορίες σχετικά με προβλέψιμα έκτακτα ιατρικά περιστατικά και, για προϊόντα με ενσωματωμένο σύστημα οπτικής προβολής των οδηγιών χρήσης, πληροφορίες σχετικά με τον τρόπο θέσης σε λειτουργία του προϊόντος· 5. εξασφαλίζουν τον ορθό σχεδιασμό και λειτουργία των οδηγιών χρήσης σε ηλεκτρονική μορφή και παρέχουν στοιχεία επαλήθευσης και επικύρωσης για τον σκοπό αυτό· 6. για τα ιατροτεχνολογικά προϊόντα με ενσωματωμένο σύστημα οπτικής προβολής των οδηγιών χρήσης, εξασφαλίζουν ότι η προβολή των οδηγιών χρήσης δεν εμποδίζει την ασφαλή χρήση του προϊόντος, κυρίως την παρακολούθηση και την υποστήριξη ζωτικών λειτουργιών· 7. παρέχουν, στον κατάλογο ή σε άλλο κατάλληλο μέσο πληροφοριών για το προϊόν, πληροφορίες για τις απαιτήσεις λογισμικού και υλισμικού για την προβολή των οδηγιών χρήσης· 8. διαθέτουν σύστημα για την ευκρινή ένδειξη της επανεξέτασης των οδηγιών χρήσης και για να πληροφορείται κάθε χρήστης του προϊόντος σχετικά με το αν η επανεξέταση ήταν αναγκαία για λόγους ασφάλειας· 9. για τα προϊόντα με ορισμένη ημερομηνία λήξης, με εξαίρεση τα εμφυτεύσιμα προϊόντα, τηρούν στη διάθεση των χρηστών τις οδηγίες χρήσης σε ηλεκτρονική μορφή για περίοδο τουλάχιστον δύο ετών μετά την ημερομηνία λήξης του προϊόντος που κατασκευάστηκε τελευταίο· 10. για τα προϊόντα χωρίς ορισμένη ημερομηνία λήξης και για τα εμφυτεύσιμα προϊόντα, τηρούν στη διάθεση των χρηστών τις οδηγίες χρήσης σε ηλεκτρονική μορφή για περίοδο δεκαπέντε ετών μετά την κατασκευή του τελευταίου προϊόντος. Άρθρο 6 1. Οι κατασκευαστές αναγράφουν ευκρινώς ότι οι οδηγίες χρήσης του προϊόντος παρέχονται σε ηλεκτρονική μορφή αντί της έντυπης μορφής. Οι πληροφορίες αυτές παρέχονται στη συσκευασία κάθε μονάδας ή, ενδεχομένως, στη συσκευασία εντός της οποίας πωλούνται. Σε περίπτωση ιατροτεχνολογικών προϊόντων σταθερής εγκατάστασης, οι εν λόγω πληροφορίες παρέχονται επίσης επί του προϊόντος. 2. Οι κατασκευαστές παρέχουν πληροφορίες για τον τρόπο πρόσβασης στις οδηγίες χρήσης σε ηλεκτρονική μορφή. Οι εν λόγω πληροφορίες παρέχονται όπως ορίζεται στο δεύτερο εδάφιο της παραγράφου 1 ή, αν αυτό δεν είναι εφικτό, σε έγγραφο που παρέχεται με κάθε προϊόν. 3. Οι πληροφορίες για τον τρόπο πρόσβασης στις οδηγίες χρήσης σε ηλεκτρονική μορφή περιλαμβάνουν τα ακόλουθα: α) όλες τις απαιτούμενες πληροφορίες για την προβολή των οδηγιών χρήσης· β) έναν μοναδικό αριθμό αναφοράς, που επιτρέπει άμεση πρόσβαση, και κάθε άλλη πληροφορία που είναι απαραίτητη για τον χρήστη ώστε να εντοπίσει και να έχει πρόσβαση στις κατάλληλες οδηγίες χρήσης· γ) σχετικά στοιχεία επαφής του κατασκευαστή· δ) πού, πώς και σε πόσο χρονικό διάστημα μπορούν να ζητηθούν και να ληφθούν οι οδηγίες χρήσης σε έντυπη μορφή χωρίς επιπλέον επιβάρυνση σύμφωνα με το άρθρο 5. 4. Όταν ένα μέρος των οδηγιών χρήσης πρόκειται να δοθούν στον ασθενή, αυτό το μέρος δεν παρέχεται σε ηλεκτρονική μορφή. 5. Οι οδηγίες χρήσης σε ηλεκτρονική μορφή είναι διαθέσιμες εξ ολοκλήρου ως κείμενο που μπορεί να περιλαμβάνει σύμβολα και γραφικά με τουλάχιστον τις ίδιες πληροφορίες με τις οδηγίες χρήσεις σε έντυπη μορφή. Εκτός από το κείμενο μπορούν να παρέχονται βίντεο ή ηχητικά αρχεία. Άρθρο 7 1. Όταν οι κατασκευαστές παρέχουν τις οδηγίες χρήσης σε ηλεκτρονική μορφή σε ηλεκτρονικό μέσο αποθήκευσης μαζί με το προϊόν ή όταν το ίδιο το προϊόν έχει ενσωματωμένο σύστημα οπτικής προβολής των οδηγιών χρήσης, οι χρήστες θα έχουν επίσης πρόσβαση στις οδηγίες χρήσης σε ηλεκτρονική μορφή μέσω δικτυακού τόπου. 2. Κάθε δικτυακός τόπος που περιέχει τις οδηγίες χρήσης ενός προϊόντος, οι οποίες παρέχονται σε ηλεκτρονική μορφή αντί της έντυπης μορφής, ικανοποιεί τις ακόλουθες απαιτήσεις: α) οι οδηγίες χρήσης παρέχονται σε ευρέως διαδεδομένο μορφότυπο του οποίου η ανάγνωση είναι δυνατή με λογισμικό που διατίθεται δωρεάν· β) προστατεύεται από εισβολές στο υλισμικό και το λογισμικό· γ) παρέχεται κατά τρόπο που ο εκτός λειτουργίας χρόνος του κεντρικού εξυπηρετητή και τα σφάλματα εμφάνισης να μειώνονται όσο το δυνατόν περισσότερο· δ) αναφέρει σε ποιες γλώσσες της Ένωσης παρέχει ο κατασκευαστής τις οδηγίες χρήσης σε ηλεκτρονική μορφή· ε) πληροί τις απαιτήσεις της οδηγίας 95/46/ΕΚ· στ) η διαδικτυακή διεύθυνση που εμφανίζεται σύμφωνα με το άρθρο 6 παράγραφος 2 είναι σταθερή και άμεσα προσβάσιμη κατά τη διάρκεια των περιόδων που ορίζονται στις παραγράφους 9 και 10 του άρθρου 5· ζ) όλες οι προηγούμενες εκδόσεις των οδηγιών χρήσης σε ηλεκτρονική μορφή και η ημερομηνία δημοσίευσής τους είναι διαθέσιμες στον δικτυακό τόπο. Άρθρο 8 Με εξαίρεση τα ιατροτεχνολογικά προϊόντα της κατηγορίας I, όπως ορίζονται στο παράρτημα IX της οδηγίας 93/42/ΕΟΚ, η εκπλήρωση των υποχρεώσεων που ορίζονται στα άρθρα 4 έως 7 του παρόντος κανονισμού θα επανεξεταστεί από κοινοποιημένο οργανισμό στο πλαίσιο της διαδικασίας που εφαρμόζεται για την εκτίμηση της συμμόρφωσης σύμφωνα με το άρθρο 9 της οδηγίας 90/385/ΕΟΚ ή το άρθρο 11 της οδηγίας 93/42/ΕΟΚ. Η επανεξέταση βασίζεται σε μέθοδο ειδικής δειγματοληψίας προσαρμοσμένη στην κατηγορία και την πολυπλοκότητα του προϊόντος. Άρθρο 9 Το περιεχόμενο των οδηγιών χρήσης σε ηλεκτρονική μορφή που παρέχονται επιπλέον από τις πλήρεις οδηγίες χρήσης σε έντυπη μορφή συνάδει με το περιεχόμενο των οδηγιών χρήσης σε έντυπη μορφή. Όταν αυτές οι οδηγίες χρήσης παρέχονται μέσω δικτυακού τόπου, ο εν λόγω δικτυακός τόπος πληροί τις απαιτήσεις που ορίζονται στο άρθρο 7 παράγραφος 2 στοιχεία β), ε) και ζ). Άρθρο 10 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαρτίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Μαρτίου 2012.

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 567/2012 ΤΟΥ ΣΥΜΒΟΥΛΊΟΥ της 26ης Ιουνίου 2012 σχετικά με την τροποποίηση του εκτελεστικού κανονισμού (ΕΕ) αριθ. 917/2011 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας, με την προσθήκη μιας εταιρείας στον κατάλογο των παραγωγών από τη Λαϊκή Δημοκρατία της Κίνας που απαριθμούνται στο παράρτημα Ι ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9, Έχοντας υπόψη τον εκτελεστικό κανονισμό (ΕΕ) αριθ. 917/2011 του Συμβουλίου, της 12ης Σεπτεμβρίου 2011, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κεραμικών πλακιδίων καταγωγής Λαϊκής Δημοκρατίας της Κίνας (2) [«εκτελεστικός κανονισμός (ΕΕ) αριθ. 917/2011»], και ιδίως το άρθρο 3, Έχοντας υπόψη την πρόταση που υπέβαλε η Ευρωπαϊκή Επιτροπή («Επιτροπή») ύστερα από διαβούλευση με τη συμβουλευτική επιτροπή, Εκτιμώντας τα ακόλουθα: Α. ΠΡΟΗΓΟΥΜΕΝΗ ΔΙΑΔΙΚΑΣΙΑ (1) Με τον εκτελεστικό κανονισμό (ΕΕ) αριθ. 917/2011, το Συμβούλιο επέβαλε οριστικό δασμό αντιντάμπινγκ στις εισαγωγές, στην Ένωση, κεραμικών πλακιδίων καταγωγής Λαϊκής Δημοκρατίας της Κίνας («Κίνα»). Δεδομένου του μεγάλου αριθμού συνεργασθέντων παραγωγών-εξαγωγέων της Κίνας στην έρευνα που οδήγησε στην επιβολή του δασμού αντιντάμπινγκ («αρχική έρευνα»), επιλέχθηκε δείγμα κινέζων παραγωγών-εξαγωγέων, και στις εταιρείες που περιελήφθησαν στο δείγμα επιβλήθηκαν ατομικοί δασμολογικοί συντελεστές που κυμαίνονταν από 26,3 % έως 36,5 %, ενώ για τις άλλες συνεργασθείσες εταιρείες που δεν περιελήφθησαν στο δείγμα καθορίστηκε δασμολογικός συντελεστής 30,6 %. Σε όλες τις υπόλοιπες κινεζικές εταιρείες επιβλήθηκε δασμολογικός συντελεστής 69,7 %. (2) Στο άρθρο 3 του εκτελεστικού κανονισμού (ΕΕ) αριθ. 917/2011 ορίζεται ότι, εάν κάποιος νέος παραγωγός-εξαγωγέας στην Κίνα υποβάλει στην Επιτροπή επαρκή στοιχεία που να αποδεικνύουν ότι: - δεν εξήγαγε στην Ένωση τα προϊόντα που περιγράφονται στο άρθρο 1 παράγραφος 1 του εν λόγω κανονισμού κατά την περίοδο της έρευνας (1 Απριλίου 2009 έως 31 Μαρτίου 2010) («περίοδος έρευνας») (το πρώτο κριτήριο), - δεν συνδέεται με κανέναν εξαγωγέα ή παραγωγό της Κίνας που υπόκειται στα μέτρα αντιντάμπινγκ που επιβάλλει ο εν λόγω κανονισμός (το δεύτερο κριτήριο), και - έχει πράγματι εξαγάγει στην Ένωση τα υπό εξέταση προϊόντα μετά την περίοδο έρευνας στην οποία βασίζονται τα μέτρα ή έχει αμετάκλητη συμβατική υποχρέωση να εξαγάγει σημαντικές ποσότητες στην Ένωση (το τρίτο κριτήριο), τότε το άρθρο 1 παράγραφος 2 του εν λόγω κανονισμού μπορεί να τροποποιηθεί με τη χορήγηση στον νέο παραγωγό-εξαγωγέα του δασμολογικού συντελεστή που εφαρμόζεται στις συνεργασθείσες εταιρείες που δεν περιελήφθησαν στο δείγμα, δηλαδή 30,6 %. Β. ΑΙΤΗΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ (3) Μια κινεζική εταιρεία («αιτών») υπέβαλε αίτηση για να έχει την ίδια μεταχείριση με τις εταιρείες που συνεργάστηκαν στην αρχική έρευνα και δεν περιελήφθησαν στο δείγμα («μεταχείριση νέου παραγωγού-εξαγωγέα»). (4) Διενεργήθηκε εξέταση για να διαπιστωθεί κατά πόσον ο αιτών πληροί τα κριτήρια προκειμένου να του χορηγηθεί μεταχείριση νέου παραγωγού-εξαγωγέα, όπως αυτά ορίζονται στο άρθρο 3 του εκτελεστικού κανονισμού (ΕΕ) αριθ. 917/2011. (5) Απεστάλη ερωτηματολόγιο στον αιτούντα και του ζητήθηκε να προσκομίσει στοιχεία που να αποδεικνύουν ότι πληροί τα προαναφερόμενα τρία κριτήρια. (6) Τα στοιχεία που υπέβαλε ο κινέζος παραγωγός-εξαγωγέας κρίθηκε ότι αποδεικνύουν επαρκώς την πλήρωση των κριτηρίων του άρθρου 3 του εκτελεστικού κανονισμού (ΕΕ) αριθ. 917/2011. Επομένως, στον εν λόγω παραγωγό-εξαγωγέα μπορεί να χορηγηθεί ο δασμολογικός συντελεστής που εφαρμόστηκε στις συνεργασθείσες εταιρείες που δεν περιελήφθησαν στο δείγμα (δηλαδή 30,6 %) και, συνεπώς, το όνομά του μπορεί να προστεθεί στον κατάλογο των παραγωγών-εξαγωγέων του παραρτήματος I του εκτελεστικού κανονισμού (ΕΕ) αριθ. 917/2011. (7) Ο αιτών και ο κλάδος παραγωγής της Ένωσης ενημερώθηκαν σχετικά με τα πορίσματα της εξέτασης και είχαν τη δυνατότητα να υποβάλουν τις παρατηρήσεις τους. (8) Όλα τα επιχειρήματα και οι παρατηρήσεις των ενδιαφερόμενων μερών εξετάστηκαν και, εφόσον κρίθηκε αναγκαίο, ελήφθησαν δεόντως υπόψη, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η ακόλουθη εταιρεία προστίθεται στον κατάλογο των παραγωγών από τη Λαϊκή Δημοκρατία της Κίνας που απαριθμούνται στο παράρτημα I του εκτελεστικού κανονισμού (ΕΕ) αριθ. 917/2011: «Επωνυμία Πρόσθετος κωδικός TARIC Onna Ceramic Industries (China) Co., Ltd. B293» Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 26 Ιουνίου 2012.

Οικοδομικός τομέας

Εμπορικές πράξεις

Εμπορική νομοθεσία


ΚΑΤ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1152/2011 ΤΗΣ ΕΠΙΤΡΟΠΉΣ της 14ης Ιουλίου 2011 που συμπληρώνει τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου όσον αφορά προληπτικά υγειονομικά μέτρα για την καταπολέμηση της μόλυνσης των σκύλων με Echinococcus multilocularis (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (1), και ιδίως το άρθρο 5 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 998/2003 ορίζει υγειονομικές απαιτήσεις που εφαρμόζονται στις μη εμπορικού χαρακτήρα μετακινήσεις ζώων συντροφιάς. Συγκεκριμένα, καθορίζει κανόνες που ισχύουν σε μη εμπορικού χαρακτήρα μετακινήσεις εισόδου σκύλων, γατών και κουναβιών σε κράτη μέλη και προβλέπει, όπου είναι απαραίτητο, τη θέσπιση προληπτικών υγειονομικών μέτρων, μέσω κατ’ εξουσιοδότηση πράξεων, ώστε να εξασφαλίζεται η καταπολέμηση νόσων, εκτός της λύσσας, που είναι πιθανόν να εξαπλωθούν λόγω της μετακίνησης αυτών των ζώων. Τα μέτρα αυτά πρέπει να αιτιολογούνται επιστημονικώς και να είναι αναλογικά προς τον κίνδυνο εξάπλωσης αυτών των νόσων από τις εν λόγω μετακινήσεις. (2) Επιπλέον, ο κανονισμός (ΕΚ) αριθ. 998/2003 προβλέπει ότι τα ζώα συντροφιάς πρέπει να συνοδεύονται από διαβατήριο που εκδίδεται από κτηνίατρο εξουσιοδοτημένο από την αρμόδια αρχή, με το οποίο πιστοποιείται, όπου είναι απαραίτητο, ότι για το εν λόγω ζώο έχουν ληφθεί προληπτικά υγειονομικά μέτρα σχετικά με νόσους, εκτός της λύσσας. (3) Η κυψελιδική εχινοκοκκίαση είναι παρασιτική νόσος που προκαλείται από την κεστώδη έλμινθα Echinococcus multilocularis. Όπου η νόσος είναι εγκατεστημένη, ο τυπικός κύκλος μετάδοσης του παρασίτου στην Ευρώπη βασίζεται στην άγρια πανίδα και περιλαμβάνει άγρια σαρκοβόρα ως τελικούς ξενιστές και πολλά είδη θηλαστικών, ιδίως μικρά τρωκτικά, ως ενδιάμεσους ξενιστές, που μολύνονται με την κατάποση αβγών που διαδίδονται στο περιβάλλον με τα περιττώματα τελικών ξενιστών. (4) Παρότι είναι δευτερεύουσας σημασίας για την εμμονή του κύκλου ζωής του παρασίτου σε ενδημικές περιοχές, οι σκύλοι μπορεί να μολυνθούν με τη βρώση μολυσμένων τρωκτικών. Ως δυνητικοί τελικοί ξενιστές και λόγω της στενής επαφής τους με τον άνθρωπο, οι σκύλοι μπορεί να λειτουργήσουν ως πηγή μόλυνσης για τους ανθρώπους, καθώς και ως πηγή μόλυνσης του περιβάλλοντος, συμπεριλαμβανομένων περιοχών απαλλαγμένων από τη νόσο που προστατεύονται από φυσικά εμπόδια. Δεν υπάρχουν αναφορές κουναβιών ως τελικών ξενιστών και, σύμφωνα με την τρέχουσα γνώση, η συμβολή των γατών στον κύκλο μετάδοσης είναι αμφισβητήσιμη. (5) Όταν οι άνθρωποι πλήττονται, ως έκτοποι ενδιάμεσοι ξενιστές, από τη μορφή προνύμφης της κεστώδους έλμινθας, παρατηρούνται σοβαρά κλινικά και παθολογικά σημεία, ύστερα από μακρά περίοδο επώασης, και, σε περιπτώσεις μη χορήγησης ή ακατάλληλης αγωγής, θνησιμότητα που μπορεί να υπερβεί το 90 %. Ο αυξανόμενος επιπολασμός της νόσου στην άγρια πανίδα, και παράλληλα στους ανθρώπους, σε ορισμένα τμήματα της Ευρώπης, δημιουργεί σοβαρές ανησυχίες για τις αρχές δημόσιας υγείας σε πολλά κράτη μέλη. (6) Ενώ η μόλυνση ζώων με Echinococcus multilocularis εμφανίζεται στο βόρειο ημισφαίριο, συμπεριλαμβανομένων κεντρικών και βόρειων τμημάτων της Ευρώπης, της Ασίας και της Βόρειας Αμερικής, δεν έχει ποτέ καταγραφεί σε οικόσιτους και άγριους τελικούς ξενιστές σε ορισμένες περιοχές της Ευρωπαϊκής Ένωσης, παρά τη συνεχή επιτήρηση της άγριας πανίδας και της άνευ περιορισμών πρόσβασης σκύλων. (7) Η διασυνοριακή μετακίνηση μολυσμένων άγριων ζώων εντοπίζεται από την Ευρωπαϊκή Αρχή για την Ασφάλεια των Τροφίμων (εφεξής «EFSA»), σε επιστημονική γνώμη για την αξιολόγηση του κινδύνου εισαγωγής εχινοκοκκίασης στο Ηνωμένο Βασίλειο, την Ιρλανδία, τη Σουηδία, τη Μάλτα και τη Φινλανδία, ως συνέπεια της κατάργησης των εθνικών κανόνων (2), ως η κύρια δυνητική οδός εισβολής του παρασίτου Echinococcus multilocularis, ειδικά σε περιοχές που δεν υπάρχουν αποτελεσματικά φυσικά εμπόδια, όπως οι ανοιχτές θάλασσες. Η EFSA θεωρεί ότι ο επιδημιολογικός ρόλος των σκύλων σε ενδημικές περιοχές είναι περιορισμένης σημασίας για τον βιολογικό κύκλο του παρασίτου. (8) Ωστόσο, η EFSA θεωρεί ότι ο κίνδυνος εγκατάστασης του κύκλου μετάδοσης του παρασίτου Echinococcus multilocularis σε πρόσφορους άγριους ενδιάμεσους και τελικούς ξενιστές σε περιοχές που προηγουμένως ήταν απαλλαγμένες από τη νόσο δεν είναι αμελητέος, όταν το παράσιτο εισάγεται με τη μετακίνηση μολυσμένων σκύλων που απεκκρίνουν αβγά της κεστώδους έλμινθας. (9) Σύμφωνα με την EFSA, ο κίνδυνος εισαγωγής του παρασίτου Echinococcus multilocularis σε περιοχές οι οποίες προηγουμένως ήταν απαλλαγμένες από το παράσιτο μπορεί να μετριαστεί με τη φαρμακευτική αγωγή σε σκύλους από ενδημικές περιοχές. Για την αποφυγή αναμόλυνσης, η εν λόγω φαρμακευτική αγωγή πρέπει να εφαρμόζεται το ταχύτερο δυνατόν πριν από την είσοδο σε περιοχές απαλλαγμένες από το παράσιτο. Ωστόσο, απαιτείται ελάχιστη περίοδος 24 ωρών μετά την αγωγή, για να αποφεύγεται η απέκκριση υπολοίπων μολυσματικών αβγών στο περιβάλλον της περιοχής που είναι απαλλαγμένη από το παράσιτο. (10) Για να εξασφαλίζεται η αποτελεσματικότητά στην καταπολέμηση της μόλυνσης σκύλων με Echinococcus multilocularis, τα φάρμακα πρέπει να λαμβάνουν άδεια κυκλοφορίας είτε σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (3), είτε σύμφωνα με τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και για κτηνιατρική χρήση και για τη σύσταση Ευρωπαϊκού Οργανισμού Φαρμάκων (4), ή πρέπει να έχουν εγκριθεί ή να έχουν λάβει άδεια από την αρμόδια αρχή της τρίτης χώρας καταγωγής του ζώου. (11) Το άρθρο 16 του κανονισμού (ΕΚ) αριθ. 998/2003 προβλέπει ότι η Φινλανδία, η Ιρλανδία, η Μάλτα, η Σουηδία και το Ηνωμένο Βασίλειο, όσον αφορά την εχινοκοκκίαση μπορούν να θέτουν ως προϋπόθεση για την είσοδο ζώων συντροφιάς στο έδαφός τους τη συμμόρφωση με τους ειδικούς κανόνες που ίσχυαν κατά την ημερομηνία έναρξης ισχύος του εν λόγω κανονισμού. Επειδή το άρθρο 16 του εν λόγω κανονισμού ισχύει μόνο έως τις 31 Δεκεμβρίου 2011, είναι αναγκαίο να θεσπιστούν μέτρα πριν από την εν λόγω ημερομηνία, έτσι ώστε να εξασφαλιστεί η συνεχής προστασία των κρατών μελών που αναφέρονται στο άρθρο αυτό, τα οποία ισχυρίζονται ότι έχουν παραμείνει απαλλαγμένα από το παράσιτο, κατά συνέπεια της εφαρμογής εθνικών κανόνων. (12) Η εμπειρία έχει δείξει ότι η περίοδος 24 έως 48 ωρών μετά την αγωγή που απαιτείται από ορισμένα κράτη μέλη στο πλαίσιο των εθνικών κανόνων, σύμφωνα με το άρθρο 16 του κανονισμού (ΕΚ) αριθ. 998/2003, μπορεί να είναι ιδιαίτερα επαχθής ή ακόμη και μη εφικτή για κατόχους ζώων συντροφιάς, ιδίως όταν η αγωγή πρέπει να εφαρμόζεται σε σαββατοκύριακα ή δημόσιες αργίες ή όταν η αναχώρηση μετά την αγωγή αναβάλλεται για λόγους πέραν της βούλησης του κατόχου. (13) Δεδομένης της εμπειρίας ορισμένων άλλων κρατών μελών που επιτρέπουν μεγαλύτερη περίοδο μετά την αγωγή με τους εθνικούς τους κανόνες, σύμφωνα με το άρθρο 16 του κανονισμού (ΕΚ) αριθ. 998/2003, και έχουν παραμείνει απαλλαγμένα από το παράσιτο, η εύλογη αύξηση της περιόδου μετά την αγωγή σε 24 έως 120 ώρες δεν θα αύξανε σημαντικά τον κίνδυνο αναμόλυνσης με το παράσιτο Echinococcus multilocularis σκύλων από ενδημικές περιοχές που έχουν υποβληθεί σε αγωγή. (14) Επομένως, τα προληπτικά υγειονομικά μέτρα για την καταπολέμηση μολύνσεων των σκύλων με Echinococcus multilocularis πρέπει να συνίστανται στην τεκμηριωμένη χορήγηση από κτηνίατρο αποτελεσματικού εγκεκριμένου ή αδειοδοτημένου φαρμάκου, το οποίο εγγυάται την έγκαιρη εξάλειψη εντερικών μορφών του παρασίτου Echinococcus multilocularis. (15) Η αγωγή πρέπει να τεκμηριώνεται στο αντίστοιχο μέρος του διαβατηρίου, όπως θεσπίζεται με την απόφαση 2003/803/ΕΚ της Επιτροπής, της 26ης Νοεμβρίου 2003, σχετικά με την καθιέρωση ενός υποδείγματος διαβατηρίου για τις ενδοκοινοτικές μετακινήσεις σκύλων, γατών και κουναβιών (5) ή στο πιστοποιητικό υγείας που θεσπίζεται με την απόφαση 2004/824/ΕΚ της Επιτροπής, της 1ης Δεκεμβρίου 2004, για τη θέσπιση υποδείγματος υγειονομικού πιστοποιητικού για τις μετακινήσεις μη εμπορικού χαρακτήρα σκύλων, γάτων και κουναβιών από τρίτες χώρες στην Κοινότητα (6). (16) Κρίνοντας ότι τα προληπτικά υγειονομικά μέτρα είναι επαχθή, πρέπει να εφαρμόζονται αναλογικά προς τον κίνδυνο εξάπλωσης της μόλυνσης Echinococcus multilocularis μέσω των μη εμπορικού σκοπού μετακινήσεων ζώων συντροφιάς. Επομένως, είναι σκόπιμο να μειωθούν οι κίνδυνοι αυτοί με την εφαρμογή των προληπτικών υγειονομικών μέτρων που προβλέπονται στον παρόντα κανονισμό για τις μη εμπορικού σκοπού μετακινήσεις σκύλων που εισέρχονται στο έδαφος κρατών μελών ή σε τμήμα αυτών, όπου η μόλυνση δεν είναι διαπιστωμένη, ιδίως στα κράτη μέλη που απαριθμούνται στο μέρος Α του παραρτήματος I του παρόντος κακονισμού. (17) Επιπλέον, και για αυστηρά περιορισμένη χρονική περίοδο, τα προληπτικά υγειονομικά μέτρα θα πρέπει επίσης να εφαρμόζονται για την πρόληψη της εκ νέου εισαγωγής του παρασίτου Echinococcus multilocularis σε κράτη μέλη ή σε τμήματα αυτών με μικρό επιπολασμό του παρασίτου και όταν εφαρμόζεται υποχρεωτικό πρόγραμμα για την εκρίζωση του παρασίτου στην άγρια πανίδα, ιδίως σε εκείνα τα κράτη μέλη που απαριθμούνται στο μέρος Β του παραρτήματος I του παρόντος κανονισμού. (18) Η οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (7), προβλέπει, μεταξύ άλλων, κανόνες σχετικά με την υγεία των ζώων για το εμπόριο και τις εισαγωγές σκύλων από τρίτες χώρες. Οι υγειονομικές απαιτήσεις των άρθρων 10 και 16 της εν λόγω οδηγίας αναφέρονται στον κανονισμό (ΕΚ) αριθ. 998/2003. Επομένως, για λόγους συνέπειας της νομοθεσίας της Ένωσης, είναι σκόπιμο τα προγράμματα για την εκρίζωση της μόλυνσης με Echinococcus multilocularis άγριων τελικών ξενιστών να καταρτίζονται και να υποβάλλονται στην Επιτροπή, με επισήμανση, ιδίως, των στοιχείων του άρθρου 14 παράγραφος 1 της οδηγίας 92/65/ΕΟΚ. (19) Επειδή η μετακίνηση σκύλων από περιοχή απαλλαγμένη από το παράσιτο Echinococcus multilocularis αποτελεί αμελητέο κίνδυνο διάδοσης της νόσου, δεν θα πρέπει να απαιτούνται προληπτικά υγειονομικά μέτρα για σκύλους που προέρχονται από κράτη μέλη ή τμήματα αυτών που απαριθμούνται στο μέρος Α του παραρτήματος I του παρόντος κανονισμού. (20) Η Σουηδία ανέφερε περιπτώσεις μόλυνσης με Echinococcus multilocularis στην άγρια πανίδα, από τον Ιανουάριο του 2011 και μετά, ενώ η Ιρλανδία, η Φινλανδία και το Ηνωμένο Βασίλειο έχουν υποβάλει στην Επιτροπή τα αποτελέσματα της επιτήρησης του παρασίτου Echinococcus multilocularis σε άγριους τελικούς ξενιστές, τα οποία ενισχύουν τον ισχυρισμό τους για την απουσία του παρασίτου στα αντίστοιχα οικοσυστήματά τους. (21) Η Μάλτα υπέβαλε αποδεικτικά στοιχεία ότι στο νησί δεν υπάρχουν πρόσφοροι τελικοί ξενιστές στην άγρια πανίδα, ότι το παράσιτο Echinococcus multilocularis δεν έχει ποτέ καταγραφεί σε ιθαγενείς οικόσιτους ξενιστές και ότι το περιβάλλον δεν ευνοεί την ανάπτυξη σημαντικού πληθυσμού δυνητικών ενδιάμεσων ζώων που είναι ξενιστές. (22) Από τις πληροφορίες που υπέβαλαν η Ιρλανδία, η Μάλτα, η Φινλανδία και το Ηνωμένο Βασίλειο καθίσταται σαφές ότι τα εν λόγω κράτη μέλη συμμορφώνονται με έναν από τους όρους συμπερίληψης στο μέρος Α του παραρτήματος I του παρόντος κανονισμού για το σύνολο της επικράτειάς τους. Ανάλογα, θα πρέπει να τους επιτραπεί να εφαρμόσουν τα προληπτικά υγειονομικά μέτρα που προβλέπονται στον παρόντα κανονισμό από την 1η Ιανουαρίου 2012, όταν και λήγουν τα μεταβατικά μέτρα που προβλέπονται στο άρθρο 16 του κανονισμού (ΕΚ) αριθ. 998/2003. (23) Σύμφωνα με τη γνώμη της EFSA, του 2006, η έκκριση μολυσματικών αβγών του παρασίτου Echinococcus multilocularis αρχίζει 28 ημέρες μετά την κατάποση από τον μολυσμένο ενδιάμεσο ξενιστή. Επομένως, ο παρών κανονισμός πρέπει να καθορίσει τους όρους χορήγησης παρεκκλίσεων στην περίπτωση σκύλων που ζουν λιγότερο από 28 μέρες, ύστερα από την εφαρμογή των προληπτικών υγειονομικών μέτρων, στο έδαφος των κρατών μελών ή σε τμήματα αυτών που απαριθμούνται στο παράρτημα I του παρόντος κανονισμού, αφού οι εν λόγω σκύλοι δεν αποτελούν κίνδυνο εισόδου του παρασίτου, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής Ο παρών κανονισμός θεσπίζει προληπτικά υγειονομικά μέτρα για την καταπολέμηση της μόλυνσης με Echinococcus multilocularis σκύλων που δεν εισέρχονται για εμπορικούς σκοπούς στο έδαφος των κρατών μελών ή σε τμήματα αυτών, που καθορίζονται βάσει: α) της απουσίας του παρασίτου Echinococcus multilocularis σε ζώα που είναι τελικοί ξενιστές· ή β) της εφαρμογής προγράμματος για την εκρίζωση του παρασίτου Echinococcus multilocularis σε άγρια ζώα που είναι τελικοί ξενιστές, εντός καθορισμένου χρονικού πλαισίου. Άρθρο 2 Γεωγραφική εφαρμογή των προληπτικών υγειονομικών μέτρων 1. Τα κράτη μέλη που απαριθμούνται στο παράρτημα I εφαρμόζουν τα προληπτικά υγειονομικά μέτρα που προβλέπονται στο άρθρο 7 (εφεξής «τα προληπτικά υγειονομικά μέτρα») σε σκύλους που μετακινούνται για μη εμπορικούς σκοπούς και εισέρχονται στο έδαφος αυτών των κρατών μελών ή σε τμήματα αυτών που απαριθμούνται στο εν λόγω παράρτημα. 2. Τα κράτη μέλη που απαριθμούνται στο μέρος Α του παραρτήματος I δεν εφαρμόζουν τα προληπτικά υγειονομικά μέτρα σε σκύλους που μετακινούνται για μη εμπορικούς σκοπούς και έρχονται απευθείας από άλλο κράτος μέλος ή τμήμα αυτού που απαριθμείται στο εν λόγω μέρος. 3. Τα κράτη μέλη που απαριθμούνται στο μέρος Β του παραρτήματος I δεν εφαρμόζουν τα προληπτικά υγειονομικά μέτρα σε σκύλους που μετακινούνται για μη εμπορικούς σκοπούς και έρχονται απ’ αυθείας από άλλο κράτος μέλος ή τμήμα αυτού που απαριθμείται στο μέρος Α. Άρθρο 3 Όροι συμπερίληψης κρατών μελών ή τμημάτων τους στο μέρος Α του παραρτήματος I Τα κράτη μέλη συμπεριλαμβάνονται στο μέρος Α του παραρτήματος I, για το σύνολο της επικρατείας τους, υποβάλλοντας στην Επιτροπή αίτηση με την οποία τεκμηριώνεται η συμμόρφωση τουλάχιστον ενός από τους ακόλουθους όρους: α) έχουν δηλώσει, σύμφωνα με τη διαδικασία που συνιστάται στην παράγραφο 3 του άρθρου 1.4.6 του κεφαλαίου 1.4 του κώδικα υγείας των χερσαίων ζώων, έκδοση 2010, τεύχος 1, του Παγκόσμιου Οργανισμού για την Υγεία των Ζώων (ΟΙΕ), ότι το σύνολο ή τμήμα της επικρατείας τους είναι απαλλαγμένο από τη μόλυνση με Echinococcus multilocularis ζώων που είναι τελικοί ξενιστές και ότι ισχύουν κανόνες, στο πλαίσιο της εθνικής νομοθεσίας, για την υποχρεωτική δήλωση· μολύνσεων με Echinococcus multilocularis σε ζώα ξενιστές· β) τα τελευταία δεκαπέντε έτη πριν από την ημερομηνία της αίτησης, και χωρίς την εφαρμογή προγράμματος επαγρύπνησης για ειδικούς παθογόνους οργανισμούς, δεν κατέγραψαν εμφάνιση μόλυνσης με Echinococcus multilocularis σε ζώα ξενιστές, υπό τον όρο ότι τα δέκα έτη πριν από την ημερομηνία της εν λόγω αίτησης ικανοποιούνταν οι ακόλουθοι όροι: i) εφαρμόζονταν κανόνες για την υποχρεωτική δήλωση της μόλυνσης ζώων ξενιστών με Echinococcus multilocularis, στο πλαίσιο της εθνικής νομοθεσίας· ii) εφαρμόζεται σύστημα έγκαιρης ανίχνευσης για τη μόλυνση με Echinococcus multilocularis σε ζώα ξενιστές· iii) εφαρμόζονται κατάλληλα μέτρα για την πρόληψη της εισαγωγής του παρασίτου Echinococcus multilocularis μέσω οικόσιτων ζώων που είναι τελικοί ξενιστές· iv) δεν υπάρχουν στοιχεία για την εγκατάσταση του παρασίτου Echinococcus multilocularis στα άγρια ζώα ξενιστές στην επικράτειά τους· γ) έχουν εφαρμόσει, για τρεις δωδεκαμηνιαίες περιόδους πριν από την ημερομηνία υποβολής της αίτησης, πρόγραμμα επαγρύπνησης για ειδικούς παθογόνους οργανισμούς, το οποίο είναι σύμφωνο με τις απαιτήσεις του παραρτήματος II, και δεν έχει καταγραφεί κρούσμα μόλυνσης με Echinococcus multilocularis σε άγρια ζώα που είναι τελικοί ξενιστές και παρόμοια κρούσματα δηλώνονται υποχρεωτικά στο πλαίσιο της εθνικής νομοθεσίας. Άρθρο 4 Όροι συμπερίληψης κρατών μελών ή τμημάτων τους στο μέρος Β του παραρτήματος Τα κράτη μέλη συμπεριλαμβάνονται στο μέρος Β του παραρτήματος I για μέγιστο χρονικό διάστημα πέντε δωδεκαμηνιαίων περιόδων επιτήρησης, όταν έχουν υποβάλει στην Επιτροπή αίτηση που να τεκμηριώνει ότι: α) έχει εφαρμοστεί υποχρεωτικό πρόγραμμα, σύμφωνα με τις περιπτώσεις του άρθρου 14 παράγραφος 1 της οδηγίας 92/65/ΕΟΚ, για την εκρίζωση της μόλυνσης με Echinococcus multilocularis σε άγρια ζώα που είναι τελικοί ξενιστές, στο σύνολο ή σε τμήματα της επικρατείας τους που πρέπει να αναφέρονται στο εν λόγω μέρος· β) εφαρμόζονται κανόνες για την υποχρεωτική δήλωση της μόλυνσης ζώων ξενιστών με Echinococcus multilocularis, στο πλαίσιο της εθνικής νομοθεσίας. Άρθρο 5 Υποχρεώσεις των κρατών μελών που απαριθμούνται στο παράρτημα I 1. Τα κράτη μέλη που απαριθμούνται στο παράρτημα I πρέπει να εφαρμόζουν: α) κανόνες για την υποχρεωτική δήλωση της μόλυνσης ζώων ξενιστών με Echinococcus multilocularis, στο πλαίσιο της εθνικής νομοθεσίας· β) σύστημα έγκαιρης ανίχνευσης για τη μόλυνση με Echinococcus multilocularis σε ζώα ξενιστές. 2. Τα κράτη μέλη που απαριθμούνται στο παράρτημα I πρέπει να εφαρμόζουν πρόγραμμα επιτήρησης για ειδικούς παθογόνους οργανισμούς, το οποίο καταρτίζεται και εφαρμόζεται σύμφωνα με το παράρτημα II. 3. Τα κράτη μέλη που απαριθμούνται στο παράρτημα I κοινοποιούν αμέσως στην Επιτροπή και στα άλλα κράτη μέλη την ανίχνευση μόλυνσης με Echinococcus multilocularis σε δείγματα που λαμβάνονται από άγρια ζώα που είναι τελικοί ξενιστές: α) κατά τη διάρκεια της προηγούμενης δωδεκαμηνιαίας περιόδου επιτήρησης, στην περίπτωση κρατών μελών ή τμημάτων αυτών που απαριθμούνται στο μέρος Α του παραρτήματος Ι· ή β) ύστερα από την πρώτη περίοδο 24 μηνών μετά την έναρξη του υποχρεωτικού προγράμματος που προβλέπεται στο άρθρο 4 για την εκρίζωση της μόλυνσης με Echinococcus multilocularis σε άγρια ζώα που είναι τελικοί ξενιστές στα κράτη μέλη ή τμήματα αυτών που απαριθμούνται στο μέρος Β του παραρτήματος I. 4. Τα κράτη μέλη που απαριθμούνται στο παράρτημα I αναφέρουν στην Επιτροπή τα αποτελέσματα του προγράμματος επιτήρησης για ειδικούς παθογόνους οργανισμούς, που αναφέρεται στην παράγραφο 2, έως τις 31 Μαΐου, ύστερα από τη λήξη κάθε δωδεκαμηνιαίας περιόδου επιτήρησης. Άρθρο 6 Όροι διαγραφής κρατών μελών ή τμημάτων αυτών από το παράρτημα I Η Επιτροπή διαγράφει κράτη μέλη ή τμήματα αυτών από τον αντίστοιχο κατάλογο που περιέχεται στο παράρτημα I όταν: α) δεν ισχύουν πλέον οι όροι του άρθρου 5 παράγραφος 1· ή β) δεν έχει ανιχνευθεί παρουσία μόλυνσης με Echinococcus multilocularis σε τελικούς ζωικούς ξενιστές κατά τη διάρκεια των περιόδων επιτήρησης που αναφέρονται στο άρθρο 5 παράγραφος 3· ή γ) η έκθεση που αναφέρεται στο άρθρο 5 παράγραφος 4 δεν έχει υποβληθεί στην Επιτροπή εντός της προβλεπόμενης από το άρθρο 5 παράγραφος 4 προθεσμίας· ή δ) το πρόγραμμα εκρίζωσης που προβλέπεται στο άρθρο 4 έχει τερματιστεί. Άρθρο 7 Προληπτικά υγειονομικά μέτρα 1. Σκύλοι που μετακινούνται για μη εμπορικούς σκοπούς και εισέρχονται σε κράτη μέλη ή τμήματα αυτών που απαριθμούνται στο παράρτημα I υποβάλλονται σε αγωγή κατά ώριμων και πρώιμων εντερικών μορφών του παρασίτου Echinococcus multilocularis, εντός περιόδου 24 έως 120 ωρών πριν από τη χρονική στιγμή της προγραμματισμένης εισόδου τους στα εν λόγω κράτη μέλη ή τμήματα αυτών. 2. Η αγωγή που προβλέπεται στην παράγραφος 1 χορηγείται από κτηνίατρο και συνίσταται σε φάρμακο το οποίο: α) περιέχει κατάλληλη δόση: i) πραζικαντέλης· ή ii) φαρμακολογικά δραστικές ουσίες που, μόνες τους ή σε συνδυασμό, έχει αποδειχτεί ότι μειώνουν το φορτίο ώριμων ή πρώιμων εντερικών μορφών του παρασίτου Echinococcus multilocularis στα οικεία είδη ξενιστών· β) διαθέτει: i) έγκριση κυκλοφορίας σύμφωνα με το άρθρο 5 της οδηγίας 2001/82/ΕΚ ή το άρθρο 3 του κανονισμού (ΕΚ) αριθ. 726/2004· ή ii) έγκριση ή άδεια από την αρμόδια αρχή της τρίτης χώρας προέλευσης του σκυλιού που μετακινείται για μη εμπορικούς σκοπούς. 3. Η αγωγή που προβλέπεται στην παράγραφο 1 πιστοποιείται από: α) τον χορηγούντα κτηνίατρο, στο αντίστοιχο πεδίο του υποδείγματος διαβατηρίου που θεσπίζεται με την απόφαση 2003/803/ΕΚ, στην περίπτωση μετακινήσεων σκύλων για μη εμπορικούς σκοπούς εντός της Ένωσης· ή β) επίσημο κτηνίατρο, στο αντίστοιχο πεδίο του υποδείγματος υγειονομικού πιστοποιητικού που θεσπίζεται με την απόφαση 2004/824/ΕΚ, στην περίπτωση μετακινήσεων σκύλων για μη εμπορικούς σκοπούς από τρίτη χώρα. Άρθρο 8 Παρέκκλιση από την εφαρμογή των προληπτικών υγειονομικών μέτρων 1. Κατά παρέκκλιση από το άρθρο 7 παράγραφος 1, η είσοδος για μη εμπορικούς σκοπούς σε κράτη μέλη ή τμήματα αυτών που απαριθμούνται στο παράρτημα I επιτρέπεται για σκύλους που έχουν υποβληθεί στα προληπτικά υγειονομικά μέτρα, όπως προβλέπεται: α) στο άρθρο 7 παράγραφος 2 και παράγραφος 3 στοιχείο α), τουλάχιστον δύο φορές σε διάστημα έως 28 ημερών και η αγωγή επαναλαμβάνεται στη συνέχεια σε τακτικά διαστήματα που δεν υπερβαίνουν τις 28 ημέρες· β) στο άρθρο 7 παράγραφοι 2 και 3, τουλάχιστον 24 ώρες πριν από τη χρονική στιγμή της εισόδου, και έως 28 ημέρες πριν από την ημερομηνία ολοκλήρωσης της διαμετακομιδής, περίπτωση κατά την οποία οι εν λόγω σκύλοι πρέπει να περάσουν από σημείο εισόδου ταξιδιωτών που απαριθμείται από το εν λόγω κράτος μέλος σύμφωνα με το άρθρο 13 του κανονισμού (ΕΚ) αριθ. 998/2003. 2. Η παρέκκλιση που προβλέπεται στην παράγραφο 1 ισχύει μόνο για μετακινήσεις σκύλων που εισέρχονται σε εκείνα τα κράτη μέλη ή σε τμήματα αυτών που απαριθμούνται στο παράρτημα I και τα οποία έχουν: α) κοινοποιήσει στην Επιτροπή τους όρους ελέγχου παρόμοιων μετακινήσεων και β) δημοσιοποιήσει αυτούς τους όρους. Άρθρο 9 Επανεξέταση Η Επιτροπή: α) επανεξετάζει τον παρόντα κανονισμό το αργότερο πέντε έτη από την ημερομηνία έναρξης της ισχύος του, υπό το πρίσμα επιστημονικών εξελίξεων σχετικών με τη μόλυνση ζώων με Echinococcus multilocularis· β) υποβάλλει τα αποτελέσματα της επανεξέτασης στο Ευρωπαϊκό Κοινοβούλιο και στο Συμβούλιο. Η επανεξέταση, ιδίως, αξιολογεί την αναλογικότητα και την επιστημονική αιτιολόγηση των προληπτικών υγειονομικών μέτρων. Άρθρο 10 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Ιουλίου 2011.

Πολιτική για την υγεία